Музей равнақига ҳисса қўшганлар - Наманган вилоят Ўлкашунослик музейи\nҚадим - қадимдан бизга маълумки, Наманган Фарғона водийсининг гўзал, сўлим ва обод шаҳарларидан эди. Наманган – гуллар шаҳри. Бу лўнда таърифнинг ўзига хос, қарийб минг йиллик тарихи борки биз XIX асрнинг иккинчи ярмида Наманганга рус ва чет эл савдогарлари, сайёҳлари, олимлари келганида Наманган тўғрисида ёзиб қолдирган эсдаликларидан кўришимиз мумкин. Чунончи, Наманганда уезд бошлиғининг (капитан П.Аверьянов) ўринбосарлари бўлиб ишлаган В.П.Наливкин ва унинг хотини М.Наливкина ўша вақт шу ерда яшадилар. Истеъфога чиққач, у ўз оиласи билан Нанай қишлоғида бир неча йил яшаган. Эр–хотин Наливкинлар тарих, тил, этнографияга доир материаллар тўпладилар ва китоблар ёздилар. Масалан, Наливкин тўпланган материаллари асосида (маҳаллий тарихий манбалар, ривоятлар, ёрлиқлар, буйруқлар, иноятномалар ва бошқалар) «Қўқон хонлигининг қисқача тарихи» (Казань, 1886), В.Наливкин ва Наливкинанинг этнографияга доир «Очерки бўта женҳинў оседлого туземного населения Ферганў», «Русского–сартовский и сартовского–русский словарь» (Казань 1886), М.Наливкина «Сартовского–русский словарь по наречиям Наманганского уезда» каби асарлари Наманганда музей ташкил этиш учун ўша даврларда асосий манба ва туртки ролини ўйнаган эди.\nШўролар ҳокимияти пайдо бўлгандан кейин музейларга раҳбарлик қилиш вазифаси маориф халқ комиссарлар советига, яъни унинг қошида ташкил қилинган «Музей ишлари ва қадимги ёдгорликлар ҳамда санъатни асраш бўйича Бутунроссия коллегияси»нинг зиммасига юклатилди. Кейинчалик 1918 йилнинг майида бу коллегия маориф халқ комиссарлар советининг музей бўлимига айлантирилди ва барча музейларни бирлаштириш ва уларга рахбарлик қилиш вазифаси топширилди. Шунга мувофиқ бўлимлар ва бўлимчалар қилинди. Ўзбекистондаги маориф халқ комиссарлар советлари қошида ҳам ташкилланди. Музей ишига ташкилий ва илмий раҳбарлик шу тариқа таъминланиб, жойларда алоҳида ҳар хил йўналишдаги музейларни ташкил этишга ҳам эътибор қаратилди.\nЖумладан, ҳозирги кунда нафақат Фарғона водийсида, балки Республикамиздаги эътиборли илмий–тадқиқот ва маданий–маърифий даргоҳлари қаторидан муносиб ўрин олган Наманган вилоят ўлкани ўрганиш музейи 1920 йил 20 августда Наманган шаҳар халқ таълими бўлимига қарашли 1 – мактаб физика ўқитувчиси Владимир Иванович Иванов ташаббуси билан барпо этилган. Ушбу мактаб музейида дастлаб физикадан ўқув асбоблари жамланган. Кейинчалик Иванов раҳбарлигида мактабнинг юқори синф ўқувчилари ўлка табиати, тарихи, этнографиясига оид экспонатларни олиб келиниши билан Наманганда ўлкашунослик музейини алоҳида ташкил этиш учун оммавий суръатда иш бошланди.\nТуркистон Республикаси халқ комиссарлар советининг 1918 йил 19 апрелдаги декрети билан Тошкентдаги княз Николай Рамоновнинг мажмуалари давлат мулки деб эълон қилинди. Унинг данғиллама ҳовлиси халқ музейига айлантирилди. Шу декретга асосан Наманган шаҳрининг марказидаги савдогар Ҳамдам Қаландаров дўкони биноси музейга ажратиб берилди.\nНаманган ўлкашунослик музейини ташкил бўлган дастлабки йилларда жамғарма фонди, бўлим ва экспозицияларни очиш учун етарли экспонатлари ҳам йўқ эди. Асосан кўпчилиги геология, минерология ва зоологияга тегишли бўлиб, хазина фондида 1000 га етмаган экспонатлар бор эди, холос. Булар ичида қисман маҳаллий аҳолининг уй – рўзғорида ишлатиладиган этнография буюмлар учрарди.\nДастлабки йиллари иш ташкилий хусусиятга эга бўлган, йиғиб келинган экспонатларни тартибга келтириш, китобларни жой–жойига қўйиш талаб этиларди. Музейнинг биринчи директори В.И.Иванов ўзи физика ўқитувчиси бўлганлиги учун биз юқорида айтганимиздек экспонатлар тўплаш ва музейнинг айрим хазина – фонд ишларини тартибга келтиришда мактабнинг юқори синф ўқувчилари ҳамда рус муҳожирлари Фотиҳа Макаева, кейинчалик Хусан Макаевлар ҳам иштирок этганини кўрамиз.\nВ.И.Иванов раҳбарлигида музей ишларини илмий асосда қилиниб, ҳар йили вилоятнинг чўл, тоғ зоналарига, яъни Нанай, Мамай, Чодак, Ғова, Косонсойга илмий экскурсиялар уюштирилиб, ўлкамиз табиатига, тарихига, маданияти ва ҳунармандчилик санъатига оид буюмлар йиғилиб, уларга илмий ишлов берилиб хазина–фонд бойитиб борилди. Натижада 1922 йилда музей экспонатлари сони 900 тага етади. Ташриф буюрувчиларнинг 500 нафардан ортган. Тарихий осори атиқалар тўплашда шаҳар аҳолиси қўлидан келганича ўз ёрдамини кўрсатади.\n1923 йилга келиб музейда қўйидаги бўлимлар бўлган:\n1. Зоологияга оид.\n2. Минерологияга оид.\n3. Анатомияга оид.\n4. Нумизматикага оид.\n5. Ўқув қуроллари бўлимларидан иборат бўлган.\n1920 – 1927 йилларда В.И.Иванов мудир эди. Фақат иккита штат: мудир ва фаррош, қоравул бўлган холос. У бир вақтнинг ўзида ҳам маъмур, ҳам илмий ходим вазифасини бажарган. Унинг илмий хусусияти ҳақида қўйидаги хужжат гувоҳлик беради:\n«1922 – 27 йилларда музей томонидан илмий характердаги қўйидаги ишлар кўзда тутилган:\nа) Этнография бўлимини маҳаллий аҳолининг кийим–кечаклари билан тўлдириш, уй–рўзғор буюмлари яъни идиш–товоқ коллекциясини тўлдириш, Чуст ҳунармандлари маҳсулотлари эркак ва аёл дўппилари ҳамда пичоқлари коллекциясини бойитиш;\nб) Табиатшунослик бўйича коллекцияни тўлдириш мақсадида ёз фаслида вилоятнинг Чуст, Янгиқўрғон ва Косонсой туманларига экскурсия уюштириш;\nв) Маҳаллий аҳолининг турмуш тарзини ҳунармандчилик санъатини, савдо – сотиқ ишларини, меҳнат – фаолиятини акс эттирувчи фотосуратлар кўргазмасини ташкил этиш;\nг) Аҳоли ҳадя қилган сопол буюмлар коллекциясини тартибга келтириш;\nд) Аҳолидан нумизматикага оид (тангалар) экспонатларни йиғиб олиш ва уларни даврлаштириш ишларини амалга ошириш ва бошқалар».\nМузей тарихида Иномжон Низомбоев сезиларли из қолдирган. У музейга 1927 йилдан 1937 йилгача мудирлик қилган. 1930 йилга келганда музей хазина фондидаги экспонатлар сони 3000 тага, зиёратчилар ташрифи 20 мингга етди. Айниқса, Иномжон Низомбоев саъй–ҳаракатлари билан шу йил Наманганда ташкил этилган ҳосил байрами муносабати билан шаҳар ҳунарманд бирлашмалари томонидан ишлаб чиқилаётган маҳсулотлар кўргазмаси бўлди. Кўргазма якунидан сўнг уларнинг кўп қисми музей хазина – фондига ҳадя этилиши ўз – ўзидан экспонатлар сони ортиб боришига имкон туғдирди.\n30 – йилларда музей фаолиятида рўй берган ўзгаришлар кун тартибига малакали кадрлар тайёрлаш масаласи қўйилди. Музейларнинг 1 съездида (1930 йил 1 декабрь Москва) уқтириб ўтилганидек, бу айни муҳим масала эди, чунки музейшунослик илми музей иши билан чамбарчас боғлаб олиб бориш санъатини талаб қилади. Ҳар бир музейда икки илмий соҳа мавжуд:\nБиринчиси, унинг илмий ихтисоси билан белгиланади. Тарих фани – тарих музейида, адабиётшунослик адабиёт музейида, санъат – санъатшунослик музейида ўрганилади.\nИккинчи, соҳа эса комплектлаш, экспонатларни сақлаш, таъмирлаш, илмий тавсифлаш, экскурсия, экспозицион санъат назарияси ва методикаси. Шунингдек, музей фаолиятининг бошқа шакл ва услубларини ўрганувчи музейшунослик ҳам мавжуд. Ҳар куни ва ҳар соатда музейнинг илмий ходими гоҳ экспозициячи, гоҳ экскурсавод ёки адабиётшунос, гоҳ у ёки бу музейнинг тадбир ташкилотчиси сифатида намоён бўлади.\nВилоят ўлкани ўрганиш музейи илмий ходимларининг вазифаси янада оғирроқ эди. Улар ўз ўлкаларининг тарихи, иқтисодиёти, маданиятидан яхши хабардор бўлишлари, шу асосда моддий буюмлар йиғиб, экспозиция яратишлари лозим эди. Аммо, бошқа музейлардаги сингари Наманган вилоят ўлкани ўрганиш музейи ҳам биз таҳлил қилаётган даврларда малакали кадрлар билан таъминлаш масаласи оғир эди. Шунга қарамай 30–40-йилларда музей тараққиётида самарали ишлар амалга оширилди.\nМасалан, 30–йиллардан кейин музей жамоаси Наманган аҳолисини, айниқса мактаб ўқувчиларини табиатга қизиқишларини ҳисобга олиб, соҳага оид экспонатлар тўплаш ва намойиш этишга эътиборни кучайди. «Ўлкамизнинг географик тузилиши», «Аҳолиси», «Тупроқлари», «Иқлими», «Сув манбалари», «Тоғ манзараси» каби мавзуларда ёзма маълумотлар тўпланди. Турли–туман ўсимликлардан гербарийлар йиғилди ва ҳашоратлардан коллекция тўпланди. Бу давр учун энг ҳарактерлиси илмий ходимлар томонидан парранда ва ҳайвонлардан тирик бурчак ташкил қилинди. Кейинчалик парранда ва ҳайвонларни қотирмалари тайёрланди. Уларга маълум илмий ишлов берилгандан кейин хазина–фондга, ҳамда кўргазма залларига ўтказилди.\nМузей заҳматкашларидан бири Ҳайдар Зокиров 1927 йилдан бошлаб музейда тарих бўлимининг мудири бўлиб ишлади.\n1937 йилдан 1952 йилгача музейга мудирлик қилган. Орада, яъни 1942 йилдан 1943 йил май ойигача иккинчи жаҳон уруши жангоҳларида душманган қарши курашди. Қайтиб яна музей директорлиги лавозимида ишни давом эттирди. 1944 йилда унинг ташаббуси билан музейда Улуғ Ватан уруши бўлими очилди. Ҳайдар Зокиров 1952 йилдан халқ ижоди уйига ишга ўтди.\n1938 йилда музей кўргазма залларини қайта жиҳозлаш мақсадида вақтинчалик беркитилди. 1939 йилда музейда қўйидаги\n- Социализм қурилиши каби бўлимлар ташкил этилиб, яна музей ўз ишини давом эттирди:\n1940 йил музей эскпонатлари сони 10,000 тага борди. Ўлкамиз табиатига, халқларимиз тарихий ёдгорликларига, меъморчилигига, бадиий амалий санъатига, шўролар замонидаги халқ маорифи, тиббиёти, маданй ҳаётга оид экспонатлар фондга тўпланган бўлиб, Фарғона водийси музейлари ичида муносиб ўрин эгаллади. Музейга кирувчилар 23,000 кишига етди.\n1941 йил 22 июнда фашистлар германиясининг ҳужуми билан иккинчи жаҳон уруши гирдобига собиқ СССР халқлари ҳам тортилди. Оқибатда музей ўз фаолиятини вақтинча тўхтатди. 1943 йил 8 сентябрда Ўзбекистон Олий Советининг Наманган вилоятини ташкил этиш бўйича ташкилий қўмитаси томонидан Наманган вилоят ўлкашунослик музейини қайта очиш тўғрисида қарор қабул қилинди. (1939 йилда қайта ташкил этилган шаҳар ўлкашунослик музейи базасида). 1945 йил 20 октябрдаги Ўзбекистон ССР халқ коммисарлар Кенгашининг 1766-сонли қарори билан Наманган вилоят ўлкашунослик музейи Наманган вилоят халқ маорифи бўлимидан Наманган вилоят маданий–оқартув муассасалари бўлими тасарруфига ўтказилган.\n1960 йилнинг 25 январида Ўзбекистон ССР Олий Совети Президуми фармонига биноан Наманган вилояти тугатилиши муносабати билан вилоят ўлкашунослик музейи ҳам айни вақтда Андижон вилоятига бўйсунувчи Наманган шаҳар ўлкашунослик музейига айлантирилган.\nШу ўринда таъкидлашимиз керакки, 1952 йилдан 1960 йилгача музейга Набижон Аҳмедов директорлик қилган бўлиб, у кишининг саъй-ҳаракатлари, тинимсиз изланишлари, ташкилотчилик қобилияти туфайли бу ерда катта ишлар амалга оширилади.\nМузейнинг табиат бўлимини экспонатлар билан бойитишда 1947 – 1971 йилларда фаол ҳисса қўшган Иван Иванович Маленковнинг хизматлари катта бўлди. У музейда табиат бўлими мудири, илмий ишлар бўйича директор ўринбосари, 1964 йилда музей директор вазифаларида ишлаб, музей тараққиётига фаол ҳисса қўшди.\nИван Иванович Маленков\n1965 йил 30 мартидан 6 октябригача Обиджон Камалов музейда вақтинчалик директор вазифасини бажара бошлади 1965 йил 7 октябридан 1970 йилга қадар яна И.И.Маленков музей директорлигини давом эттирди. У 1966 йилда музейда қўшимча санъат бўлими ташкил этилишига асос солди.\n1967 йил 18 декабрда Ўзбекистон ССР Олий Совети Президиумининг фармонига биноан Наманган вилояти қайта тикланди. Натижада 1968 йилда Наманган шаҳар ўлкашунослик музейи Наманган вилоят маданият бошқармаси тасарруфидаги вилоят ўлкани ўрганиш музейига айлантирилади. Музей таркиби; раҳбарият, фонд бўлими, оммавий ва илмий–оқартув ишлар бўлими, кутубхонадан иборат бўлган. Бухгалтерия–ҳисобот бўлими 1965 йилгача фаолият олиб борган. Марказлаштирилган бухгалтерия–ҳисобот тизими ташкилланиши муносабати билан бухгалтерия ҳисобот бўлими қисқаради.\nНаманган вилоят ўлкани ўрганиш музейи илмий муассаса мақомида қўйидаги фаолият турини олиб борган;\n- Ўлка табиий ресурслари намуналарини йиғиш, тарғиб қилиш;\n- Табиат ҳақидаги илмий билимларни тарқатиш;\n- Меҳнаткашларни ватанга меҳр – муҳаббат рухида тарбиялаш ишларига кўмаклашиш ва бошқалар.\n1970 йилдан бошлаб музей илмий ходимлари ҳар бир уруш қатнашчиси хонадонида бўлиб, улар хотирасини ёзиб, орден, медаллари, хат, сурат ва бошқа ашёларини олиб келиб, экспозицияларни янада бойитишди.\n(ўнгдан чапга) Турғунбой Байханбаев, Икромжон Акбаров\nЮқоридаги ишларни амалга оширишда 1971 – 1976 ва 1978-1979 йилларда музей директори вазифасида ишлаган Икромжон Акбаровни, музей ходимлари, Томильченко Т.П, Ж.Тўраханов, Т.Бойхонбоев, А.Шукуров, Э.Миржалолов, И.Усмоновларнинг хизматлари салмоқли бўлган. Шу ҳаракатлар натижасида 1976 йилда мазкур даргоҳ иккинчи тоифали музейлар қаторига кирган.\nБундан ташқари ўша пайтда вилоятимизнинг айрим хўжаликларида, Наманган туманидаги собиқ «Ленинград» колхози, Янгиқўрғон туманидаги «Ульянов» номли колхозларда ҳам Шон-шуҳрат уйлари 1974 йили тажриба сифатида ташкил этилган эди. 1975 йили эса вилоятимиздаги барча хўжаликларда ташкилот, корхона, ўқув юртларида оммавий тарзда ташкил қилинди. Бу ишда музей ходимлари ҳам фаол иштирок этишди.\nМузейни аввалги биносида Бангладешлик меҳмонлар музей ходимлари билан (1979 йил)\nШу ўринда 1971 йил 6 августдан 2001 йилгача музей фотографи (сураткаши) бўлиб ишлаган Жўрахон Тўрахоновнинг хизматлари алоҳида таҳсинга сазовордир. Жўрахон ака камтар, билимдон, ўз ишининг моҳир устаси сифатида нафақат музей тадбирларидан лавҳалар олиш, музейдан ташқарида археологик ёдгорликларни олимлар томонидан тадқиқ қилинишларда мунтазам ўзи ҳам қатнашиб, топилган ноёб – нодир буюмларни суратга олиш билан музей экспонатларини бойитишдан тиниб–тинчимас инсон сифатида тилга олинадилар. Жўрахон ака музей раҳбари Икромжон Акбаров тўғрисида хотирлаб «У киши ходимларга нисбатан ўта талабчан эди. Шунингдек, ходимларнинг талабини ўз ўрнида қондириш хислатлари билан ажралиб турардилар. Бу эса интизомни ходимлар ўртасида қатъий интизом ва ишчанликни ўрнатилишига омил бўлган»-дейдилар.\n1977–1978 йилларда тажрибали география ўқитувчиси ўлкашуносликни жонкуяр изланувчиси, Наманган шаҳридаги 40-ўрта мактабда ташкил этилган музей асосчиси Абдулла Нуриддинов музейга икки йилгина директорлик қилдилар.\nАммо, шу қисқа фурсат ичида вилоят ўлкани ўрганиш музейи табиат ва археология бўлимларининг ривожланишини кузатамиз. Шунингдек, ёшлар билан гавжум бўлганлигини ҳамма катталар ҳам эслашади. Абдуллажон Нуриддинов жонкуяр устоз ҳамда янги экспозиция кўргазмаларини ташкил этиш билимдони бўлганлиги учун мунтазам равишда «Қушлар байрами» ўқувчи ёшларни кўпроқ ўзига жалб қилувчи кўнгилочар тадбирлар, мулоқотлар ўтказилиши билан илмий ходимлар илмий оммавий, маърифий ишларга шунингдек, фонд ишларига катта эътибор қаратганлар.\n1979 йили музей ҳаётида катта из қолдирган. Чунки, июль ойида ёшларни ҳарбий-ватанпарварлик руҳида тарбиялаш соҳасида бутуниттифоқ миқиёсидаги семинар ўтказилди. Наманган вилоят Шон-шуҳрат уйида олиб борилган ишларга юқори баҳо берилди. Собиқ Совет Иттифоқи маршали В.И.Чуйков келиб семинарда иштирок этди. У Сталинград жангида 62-Армия Қўмондони бўлган эди.\nОрадан кўп ўтмай жамоатчилик музейларига амалий ва методик-услубий ёрдам беришни янада яхшилаш мақсадида метод бўлим ташкил қилинди. Бўлимлар сони 8тага етди. Бу:\n- Табиат бўлими;\n- Инқилобгача бўлган давр бўлими;\n- Совет даври бўлими;\n- Улуғ Ватан уруши даври бўлими-Шон-шуҳрат уйи;\n- Санъат бўлими;\n- Фонд-хазина бўлими;\n- Метод бўлими;\n- Илмий оқартув ишлари бўлимларидан иборат эди.\nШу ўринда музей иши учун бутун қалби, билими ва кучини фидо этиб ишлаган ажойиб жонкуяр тарихчи Юсуфжон Исмоилов фаолияти тўғрисида икки оғизгина гапириб ўтишни жоиз деб топдик. Юсуфжон Исмоилов 1979 йилдан музейнинг услубият бўлимида катта илмий ходим лавозимида иш бошлаб, орадан кўп ўтмай «Амалий санъат бўлими» мудири, «Инқилобгача бўлган давр бўлими» мудири ва «Услубият бўлими» мудири лавозимларида 1985 йилгача ишлади. У ўз ишининг билимдони, фидоийси эди. Буни биз қуйидаги унинг қаламига мансуб музей иш фаолиятига бағишланган илмий-услубий қўлланмалари мисолида кўришимиз мумкин. Жумладан, 1981 йилдан бошлаб, «Жамоатчилик музейлари учун услубий кўрсатмалар» рисоласини босмадан чиқарди. 1982-1985 йилларда бир нечта илмий-услубий тавсияномалар, плакатлар, илмий маърузалари нашр этилди.\nВилоят «Жанговар ва меҳнат шуҳрати уйи» (ҳозирги Хотира ва қадрлаш уйи)да иш фаолиятини давом эттириб, юздан ортиқ жамоатчилик уй-музейларини паспортлаштирди. Поп ва Янгиқўрғон туман марказлари, Чодак қишлоғида уй музейларини ташкил этишда экспозиция муаллифи бўлди. 1995 йил эса Наманган шаҳар «Шон-шуҳрат уйи»ни ташкил қилинишида экспозиция муаллифи ва уни амалга оширилишида бевосита ташаббус кўрсатиш орқали музей тарихида алоҳида из қолдирган ходим сифатида тилга олинади.\nҲамидхон Дадабоев 1979–1986 йил ноябрига қадар музей директори сифатида жуда катта ташкилий-маданий ишларни амалга оширди. Бизга маълумки, 1920-30 йилларда динга қарши курашнинг кескин, оғир хатоларга тўла сурони халқимизнинг асрлар давомида юрак тўрида асраб-авайлаб келган қўлёзмаларини ҳамда юксак меъморчилик намуналари бўлган масжиду-мадрасалар, работу-мақбараларни ер билан яксон қилиб ташлади. Сақланиб қолганларидан эса турли мақсадларда омборхона, кичик шоҳи-атлас тўқиш корхоналари сифатида фойдаланиб келинган эди. 1980 йиллардан кейин қадимий меъморий обидаларга бўлган муносабат ўзгариши билан ароқ, вино омборхоналари сифатида қадрсизланиб келинаётган меъморий обидалар ўзини қайта қаддини ростлай бошлади. Буни биз 1984-1985 йилларда Наманган шаҳрида ташкил этилган маънавий-маърифий ишларда кўришимиз мумкин. Жумладан, Наманган шаҳридаги Мулла Қирғиз мадрасасида «Адабиёт музейи» ўз фаолиятини бошлаган бўлса, Хўжамнинг мақбараси, Атауллихон тўра масжиди биноларида вилоят ўлкани ўрганиш музейи санъат бўлимлари жойлаштирилиб у ерда санъат кўргазмалари ташкил этилган эди.\nАйниқса, бу даврларда музейнинг ҳозирги фаолият олиб бораётган янги биносини лойиҳа-сметасини тайёрлаш ва амалга ошириш масаласи Ҳамидхон Дадабоевга тинчлик бермас эди. Ўша йиллари Наманганда музей учун 3 қаватли замон талабидаги мослаштирилган бинони қуриш анча мушкул эди. Сабаби қурилиш лойиҳа сметаси бир миллиондан кўп бўлган қурилиш ишлари лойиҳасига марказдан (Москва) рухсат олингандан кейингина амалга ошириш мумкин эди. Музей биносининг дастлабки лойиҳа сметаси бир миллион икки юз саксон минг сўмга режалаштирилган эди. Аммо, марказнинг қаршилигига учради. Охир оқибат музей биносининг лойиҳа сметасини тўққиз юз етмиш беш минг сўм қилиб белгиланиши билан Республика миқиёсида тасдиқланиб, 1986 йилда қурилиш ишлари бошланиб, 1987 йилда янги музей биноси қуриб битказилди.\nМузейнинг янги биноси кўриниши\nМузейнинг ҳозирги янги биноси қурилишида вилоятнинг бир қатор раҳбар ходимларининг хизматлари катта бўлган. Жумладан, вилоят партия комитетининг биринчи котиби Назир Ражабов, вилоят ижроия комитетининг раиси Ботирали Ҳакимов, вилоят маданият бошқармаси бошлиқлари бўлиб ишлаган Умархон Иминов, Ҳафиза Аҳмедова, Санъат Зиёеваларнинг саъйи-ҳаракатлари алоҳида ҳурматга лойиқдир. Шунингдек, музей биносини қуришга сардорлик қилган прораб Маҳмуджон Сайдуллаевни қурувчилик санъати ҳозирда шаҳримиз меҳмонлари ва вилоят аҳли томонидан эъзоз билан тилга олинмоқда.\nЯна бу дарвнинг ўзига хос характерли томони шундаки, бу даврда музейда ўз ишини билимдонлари, ўз касбига меҳр қўйган инсонлар ишлаганлиги ҳурмат билан тилга олинади. Жумладан, санъат бўлимида Лопатинская Людмила Петровна (1977-1991), музей хазина–фонд бўлими мудири Томильченко Таиса Петровна, илмий ходим Багаева Т.Ю., совет даври бўлимида Солиев Н, Абдуллаева М, Нишанова М, Мирзаахмедов А, санъат бўлимида М.Акрамов, метод бўлимда Ю.Исмаилов, шон-шухрат уйида З.Дадабоев, тарих бўлими мудири Исоқжон Усмонов, табиат бўлимида Эргашали Миржалолов ва бошқалар музей ривожи учун салмоқли хисса қўшганлар.\nВилоят ўлкани ўрганиш музейи янги бинога кўчиб ўтишдан аввал 1984-1987 йилларда эски турмани ўрнида КГБ идорасида жойлашиб, фаолият кўрсатиб келган. 1987 йилда Ўктамжон Рустамов директорлиги даврида ҳозирги янги бинога кўчиб ўтган. Ўктамжон Рустамов 1986-1988 йилда музейга раҳбарлик қилган. Бу даврда музейнинг табиат бўлимида бир қатор ибратли тадбирлар, кўргазмалар амалга оширилди. Айниқса, бу даврда музей ёшлар билан гавжум бўлганлигини, мунтазам равишда «Қушлар байрами» ва бошқа ўқувчи ёшлар тадбирлари амалга оширилганлигини гувоҳи бўламиз.\n(ўнгдан чапга) Академик Ахмадали Асқаров, музей директори Абдужалил Ғаниев\n1988 – 1994 йилгача Абдужалил Ғаниев музейга раҳбарлик қилдилар. Бу даврда, яъни 1988 йилда музей учун типовой лойиҳа бўйича ҳозир Нодим Намонгоний кўчасида йирик бино қурилди. 1970 – 1988 йилларда музей экспонатларга ниҳоятда бой бўлган илмий даргоҳга айланади. Бу ерда Республикамиз, вилоятимиз табиати, ҳайвонот ва ўсимликлар дунёсини акс эттирувчи ранг – баранг экспозициялар мавжуд эди.\n1994 – 1997 йилларда Авазбек Қирғизбоев музей раҳбари, илмий ишлар бўйича директор ўринбосари Саидахон Муҳаммадиевалар турли тадбирлар, учрашувлар ташкилотчиси сифатида, илмий ходимлар Т.Бойхонбоев, И.Якубжанов, Ибрагимов ва бошқалар ташаббускорлиги билан ажралиб турарди.\n(ўнгдан чапга) А.Бўстонов, И.Ёқубжонов, А.Қирғизбоев, С.Муҳаммадиева.\n1997 – 2000 йилларда Саидахон Мухаммадиева музейга раҳбарлик қилди. Шу ўринда таъкидлаш лозимки, Саидахон Муҳаммадиева эл корини ҳамма нарсадан устун қўювчи инсон эди дея хотирлашади касбдошлари. У 1946 йили зиёлилар оиласида дунёга келди. Ўрта мактабни битириб, Наманган Давлат педагогика институтининг рус тили ва адабиёти факультетини тугаллаб, Наманган шаҳрининг Шўро худудида жойлашган 14–мактабга ишлай бошлади.\nКейинчалик қаерда бўлса ҳам ўз вазифасига сидқидилдан ёндошди. Шу боис уни халқ таълими раҳбарлари «Гўзал» массивида жойлашган 35 – бошланғич мактабга директор қилиб тайинлашди. У бу топшириқни ҳам бажонидил қабул қилди ва мактаб опанинг тиришқоқлиги, ташкилотчилик маҳоратининг юқорилигидан кўп ўтмай ўрта мактаб даражасига кўтарилди.\nСаида опадаги жўшқинлик, ўлка тарихига қизиқиш 1987 йили вилоят ўлкани ўрганиш музейига етаклаб келди. Шу йилдан бошлаб музейнинг оммавий бўлимини бошқара бошлади. Музейда ўтказиладиган барча тадбирларда фаол иштирок этиб, бир нечта кўргазмалар уюштирди. Музей жамоаси вакили Саидахон опа 1997 йили Москвага малака ошириш учун ўқишга юборилди. У ўзининг тиришқоқлиги, жонкуярлиги боис бўлим мудирлигидан илмий ишлар бўйича директор ўринбосари, сўнгра музей директори лавозимларига кўтарилди.\nАёл кишининг, айниқса ўзбек аёлининг раҳбарлик лавозимида ишлаши оғир ва масъулиятли. Лекин, у ана шу масъулиятнинг уддасидан чиқди. Бир–биридан ширин–шакар, қобил 2 қиз, бир ўғилни тарбиялаш билан бирга музей ривожи учун бор билим ва куч-қувватини сарфлади.\nАна шу пайтда ходимларнинг фаол меҳнатлари самараси эвазига музей 1998 йилда биринчи тоифали музейлар қаторига кирди. 1998 йили музей раҳбари Саидахон Муҳаммадиева бошчилигида иккинчи қаватда табиат бўлимини жиҳозлаш ишлари бошланди. Вилоят рассомлар уюшмасининг Т.Ашуров бошчилигидаги мусаввирлар гуруҳи кўргазма залларини ўзгача бир кўринишда безади.\n1997 – 1999 йилларда музейда қўйидаги бўлимлар мавжуд эди:\nТабиат, оммавий-оқартув, илмий услубиёт, ҳозирги замон, тарих, санъат, хазина, жанговар шон–шуҳрат (ҳозирги «Хотира ва қадрлаш уйи), «Машраб уй музейи» бўлимлари.\n2000 – 2002 йилларда Каҳрамон Асқаров музей раҳбарлиги даврида музей хазина – фондини тўлдириш ишларига катта эътибор қаратилди. Натижада 2002 йилда музей хазина ва кўргазма залларидаги экспонатлар сони 62,771 донани ташкил этди.\n2002 – 2004 йил августгача Ҳамидхон Дадабоев музейга раҳбарлик қилди. Назаримда, турли тоифадаги одамлар бор. Шулардан бир тоифаси бутун дунё ғами билан яшайди. Уларнинг қилган иши элга ас қотади. Айримлар ўз мамлакати, Ватани учун куйиб-ёнади. Биров ўз шаҳри ёки тумани, кимдир ўз қишлоғи ва маҳалласининг ғами билан яшайди. У ҳам ҳудудига нафи тегадиган иш қилиб, кўпчиликни хурсанд қилади.\nҲамидхон Дадабоев ана шундай одамлар сарасига киради. Мен Ҳамидхон ака билан музейга ишга келмасимдан аввал, аниқроғи у киши З.М.Бобур номидаги истироҳат боғи директор вазифасида ишлаётган пайтида хизмат юзасидан суҳбатлашган эдим. Ана шу бир маротабалик суҳбат менда у кишига нисбатан ҳурмат туйғуларини кучайтирганди. Раҳбарга хос босиқлик, камтарлик, ўз ишини яхши билишлик, катаю кичикни ким бўлишдан қатъий назар ҳурматлаш қобилиятига эга. Ҳамидхон акадаги инсонийлик, меҳр-оқибат ҳам ўзгача. У киши тўғрисида тез-тез музейда суҳбат қурилганда фақат ибратли тарзда тилга олинади. Музейда ишлаб нафақага чиққан касбдошларини ёйинки улар ўтиб кетишган бўлсаларда оиласини байрам арафасида ёнларига музейнинг ёши катта ходимларини олган ҳолда совға-салом билан табриклаб келишни ҳеч қачон тарк этмаган. Инсонийлик дегани шу бўлса керак-да.\nБиз юқорида айтдик, Ҳамидхон Дадабоев ўз ишини яхши биларди. Ҳақиқатдан, у киши қаерда ишламасин биринчи навбатда ходимнинг ижтимоий-оилавий, иқтисодий аҳволига катта эътибор қаратарди. Барчага яхши иш шароитини яратиб бериш билан бирга музей иши учун ҳар бир ходимдан катта масъулият билан ёндошишни талаб қиларди. Ана шунинг учун ҳам у киши раҳбарлиги даврида айниқса, 2003 йил «Обод маҳалла йили» Давлат дастурини бажариш, бу борада вилоятда олиб борилаётган ҳайрли ишларни ёритиш, тарғиб этишни ташкил этишда ҳамда музейга кўплаб ўқувчи, талаба ёшларни жалб қилишда, кўчма музейлар ташкил этишда чинакамига шахсий намуна кўрсатганлар.\n2003 – 2004 йилларда музейда табиат, тарих, санъат, услубиёт бўлимлари, хазина, маънавият, адабиёт ва қўлёзмалар секторлари мавжуд эди. Экспонатлар сони 63,118 тани ташкил этди.\n2004 – 2014 йиллар энг қайноқ йиллари бўлиб ҳисобланади, десак муболаға бўлмас. Музей тарихида тарих фанлари доктори, профессор Иброҳимжон Юнусович Юсуповнинг 2004 йил августидан музейга раҳбарлик даврининг бошланиши музейнинг ижтимоий–илмий– маърифий ва ташкилий ишларида жуда катта силжишлар бўлдиким, вилоят ўлкани ўрганиш музейи қисқа муддат ичида нафақат Фарғона водийси музейлари орасида, ҳатто Республика музейлари ўртасида алоҳида нуфузга, ўрнига эга бўлиш билан бирга Ўзбекистон Республикаси маданият ва спорт ишлари вазирлигида ҳурмат билан тилга олина бошланди. Бундай шарафга эга бўлишимизда ҳурматли устозимиз, жонкуяр тарихчи олим, меҳрибон мураббий Иброҳимжон Юнусовичнинг ташкилотчилик қобилиятлари, ғайрат шижоатлари вилоят ва республикада элга танилганликларининг туфайлидир.\nУстозлар ҳақида қалам тебратиш ҳам ёқимли, ҳам масъулиятли. Ёқимли томони, шундай инсон билан яқиндан мулоқот қилган, ундан сабоқ олиб, ўгитларидан баҳраманд бўлган дамларни эслаш бўлса, иккинчи жиҳати эса ана шундай инсоннинг ҳаёт фаолиятлари, ижодлари ва ғайратларини оқ қоғозга тушириб бериш масъулиятидир.\nҲаётда инсон мавжудлигининг ўзиёқ катта бахт. Бироқ, ато этилган ана шу умрни ким, қандай ўтказади? Бу унинг табиатидан, яшаган, тарбия олган муҳити тақозосидан келиб чиқади: биров умр бўйи меҳнат қилади, ўзгаларга ҳамиша яхшиликни соғиниб яшайди. Элимга, юртимга бирор нафим тегса, дейди. Айримлар эса, ўз қобиғига биқиниб олади – да, фақат ўзини ўйлаб яшайди. Лекин, бундайлар эл назаридан қоладилар. Унинг номи жисми билан баробар ўтади.\nЛекин катта қалб эгаси Иброҳимжон Юнусович бутун умрини халқи бахт-саодати, юрти равнақи учун сарф этган, аввало устоз, жонкуяр ва ғамхўр раҳбар, тиниб–тинчимас, ғайратли, ташкилотчи ходим, илм–фан тарғиботчиси. Музейшунос, бир қатор орден, медал ва ташаккурномалар соҳибининг тўла ҳаёт йўли ёшларимиз учун ибрат мактаби бўлиши шубҳасиз.\nОдам боласининг дунёга келиб, яшаб, ўтгунгача умрини икки эшик орасига менгзаймиз. Таниқли ёзувчимиз таъбири билан айтганда, биров унга биттагина бўлсада, ғишт қўйиб ўтади, айримлар эса ундан юлиб ўтади. Гоҳида биз босиб ўтаётган йўллар, ҳар куни ёки кун ора кириб чиқадиган бино, ёки оддийгина гулзор, ёки соя–салқин бериб турадиган ҳушманзара дарахтларга эътибор беравермаймиз. Бир пайтлар шулар бўлмагани ҳақида ўйлаб ҳам кўрмаймиз.\nИброҳимжон Юнусович Юсупов\nЛекин, Наманганликлар музейнинг обод, кўркам, файзли бўлишида, илмий салоҳиятини юксалишида, илмий-маърифий ҳамда оммавий ишларнинг юқори савияга кўтарилишида, музей кўргазма залларининг замон талаби руҳида қайта жиҳозланишида, музейнинг вилоят, туман, шаҳар ҳамда шаҳримизга ташриф буюрган зиёратчи меҳмонлар билан гавжум бўлишида Иброҳим Юсупов бош-қош турганлигини яхши билишади.\nАна шундай қобилиятлари туфайли музей жамоасида ҳамжиҳатлик, ишчанлик руҳияти шакллантирилди. 2004 – 2014 йилларда музей ҳаётида улкан ишлар амалга оширилди. Жумладан, музейнинг 3 - қават кўргазмалар зали тамомила янгитдан экспозицион режа асосида қайта жиҳозлаш амалга оширилди. У ерда тарих, этнография, мустақиллик йилларида Наманган, Наманган адабий муҳити, санъати кўргазмалар залига янгича кўриниш қиёфаси киритилди. Табиат кўргазма залида эса ёшларимиз учун зарур бўлган ўлка табиатига хос экспозициялар яратилди. Шунингдек, музейнинг юраги бўлган хазина – фонд иши қайта йўлга қўйилиб, хазина–фонд хоналари мукаммал таъмирланиб, экспонатларни ўз йўналишлари бўйича жойлаштириш ишлари амалга оширилди. Замонавий шкаф, стеляжлар ҳамда компьютерлар билан жиҳозланиб хазина–фонд меъёрий хужжатларини Низом асосида юритиш амалга оширилиб келинмоқда. Айниқса, музейни том қисмини тўлиқ шиферланиши ва илмий ходимлар учун янги стол – стуллар келтирилиши, замон талабидаги оргтехника, компьютерлар билан таъминланиши музей ҳаётида катта ишлар амалга оширилишига катта имкониятлар очиб бермоқда. Натижада музейимиз водий ва республикада ўз ўрни ва салоҳиятига эга бўлиб бораётганлиги биз музейчилар учун қувонарли ҳолдир. Бу эса ўз–ўзидан музейда турли–туман тадбирлар, мулоқотлар, суҳбатлар ўтказиш учун кенг имкониятлар яратиб бериш билан кенг қамровли фуқароларни ўқувчи талаба ёшларни аждодлар меросига, Ватанга меҳр-муҳаббат руҳида тарбиялашдек буюк ишга манбаа бўлиб келмоқда.\nҲаёт инсонга бир марта берилади. Ана шу ҳаётини қай тарзда яшаши, ўз ҳаётига умр гузаронлик қилиши ўз қўлида. Кимдир ўз умрини гўзал ва такрорланмас орзулар-истаклар, тилаклар, яшаш бахтининг жомидан лиммо-лим бахт шаробини симиб яшайди. Кимдир ўз умрини бемақсад ўтказиб, эзгу ишлардан мосуво бўлиши ҳам инсоннинг ўз ихтиёрида. Холбуки, яхшилик ва ёмонлик икки эшик орасидаги масофачалик бир қадамдир.\nБиз ана шу умрни ибратга арзирли ўтказган ва вилоятда ҳам ўз ўрнига эга Эркин Мирзаалиев 2004 йилдан 2015 йилгача Наманган вилояти ўлкани ўрганиш музейида сектор мудири, бўлим мудири, директор ўринбосари каби лавозимларда иш юритиб фаолият кўрсатиб келмоқда.\nЭркин Мирзаалиевнинг маориф, маданият соҳаларини ривожлантириш учун иш бошлаганига мана, 40 йилдан ортиқ вақт ўтибди. Бу йиллар давомида олиб борган самарали меҳнатлари инобатга олиниб, ташкилотлар, ҳокимликлар, вазирликларнинг фахрий ёрлиқлари, эсдалик совғалари билан тақдирланди, илми ва зукколиги, нотиқлиги билан элга танилди.\n2001 йилда Ўзбекистон Республикаси олий ва ўрта махсус таълим вазирлигининг “Олий таълим фидоийси” кўкрак нишони билан мукофотланди.\nНаманган вилоятининг ўтмиши ва бугунги тарихи, сирли ва мўъжизакор масканлари, қишлоқлар тарихи, машҳур из қолдирган юртдошларимиз, аждодларимиз ҳаётини ёритиш борасидаги изланишлари билан китоблар ёзди ва кўплаб шогирдлар тарбиялади.\nВатин тарихига бағишланган илмий-оммабоп китоблар, рисолалар яратди-ки, улар вилоят тарихини ўрганувчи ва қизиқувчилар учун қўлланма вазифасини бажармоқда.\nЭркин Мирзаалиев ҳаётининг 2004-2015 йиллар оралиғидаги фаолиятини кузатганда уни ҳали вилоятда бир тўплам ёки китоб қилиб жамланма бўлмаган долзарб мавзуларни ёритилган китоб ва рисолалар тайёрлагани ҳамда чоп эттирганини кўришимиз мумкин.\nЖумладан, “Наманган вилояти археологик ёдгорликлари” (2005 йил), “Тарих-маънавият кўзгуси” (2006 йил), “Наманган вилоятининг меъморий обидалари сирлари” (2008 йил), “Ахсикент” (2009 йил) “Наманган вилояти ўлкани ўрганиш музейи: кеча ва бугун” (2010 йил), “Наманган шаҳар тарихидан лавҳалар” (2010 йил), “Нанайнома ёҳуд мозийга назар” (2013 йил), “Чодак – тарихи, тавсифи ва васфи” (2014 йил) каби илмий монографик китобларни санаб ўтиш мумкин.\nЎзаро суҳбат чоғида Эркин Мирзаалиев устозларини тез-тез ҳурмат билан тилга оларди, Наманганни элга танитган инсонлар билан фахр-ифтихор туйғуларини шакллантириш билан бирга, уларга эҳтиром тариқасида вилоят ва республика газета журналларига барчани хабардор этиш умидида мақолалар тайёрлаб жўнатардилар. Айниқса, устози Йўлчи Қосимовни берган ўгитларини тез-тез ёдга оларди. Эркин Мирзаалиев доимо тез-тез такрорлайдиган сўзи: “Дунё ўткинчи. Ўзлигини англаб етган, қалбига қулоқ тутган ҳар бир инсон ўзи мен бу дунёда нима иш қилдим, яна нималар қилишга қодирман, вақтим ва қурбим нималарга етади дея савол бериши керак.\nМана, ҳаёт тажрибасида кўрдик. Ҳунармандлар яратган буюмлар боқий, маънавий асарлар битганлар асарлари билан асрлар оша яшаяпти. Улар қолдирган маълумотлар биз учун манба, ёруғ юлдуз ва нарвон вазифасини бажармоқда. Шунинг учун билганларини, ўрганганларини мерос қолдириш керак, рисолалар, китоблар тайёрлаш керак.” Бешафқат ўлим Эркин Мирзаалиевни 19 март 2015 йил куни орамиздан олиб кетди. Унинг хотираси музей ходимлари қалбида яшажак.\nМузей тарих, табиат бўлими экспозицияларини мавзуий яратиш ва жиҳозлашда Эркин Қорабоевни ҳам алоҳида ўрни бор. Э.Қорабоев камтар шу билан меҳнатсевар ва масъулиятли ходимлардан биридир. Уларни самарали меҳнатларини Наманган вилоят ҳокимлиги тавсиясига кўра Ўзбекистон Республикасининг Давлат мукофоти «Шуҳрат» медалига сазовар бўлган. Музейлар ва шаҳар юбилейлари ҳамда кўргазмаларда ҳам фаол иштирок этиб, «Энг яхши сайрбон», «Энг ноёб экспонат эгаси» каби номенациялар ғолиблигини қўлга киритиб, музей нуфузини таъминлаган.\nБўлимда ажойиб инсон, меҳнатсевар, ишлаб чарчамас, билганларини ўзгалар билан ўртоқлашиш хислатига эга, музей иши билимдони, тажрибали тарихчи Қорабоев Эркин Собирович бўлим катта илмий ходими вазифасини бажариб келмоқда.\nЭркин ака илмга чанқоқлиги, ўтмиш тарихни билишга қизиқиши, ўлка тарихига оид ҳар бир ҳужжат, манба, китобларни ўз фарзандидек эъзозлаши, фондда сақланаётган тарихий фото суратларга қараб суҳбатлаша олиши, қадимий археологик буюмларни таърифу тавсифини яхши билиши билан ҳамиша қадрли. Зиёратчиларни ўзбек ва рус тилларда илмий, қизиқарли экскурсияларга етаклайди.\n2012 йилда Чортоқ шаҳридаги “Мучум” МФЙ ҳудудидан топилган сопол хум жойи ва унинг тарихини ўрганиб қайтди. Республика газета ва журналларида вилоят тарихига оид «Наманган неча ёшда?», «Мулла Бозор Охунд зиёратгоҳи», «Қадимий Чортоқнинг афсона ва тилсимлари», «Болалар дунёси газетаси»да «На Чорсу праздонавли Навруз», «Продолжим созидательную работу» каби мақолалари эълон қилинган.\nШогирдларидан 2 нафари вилоят олий ўқув юртларида, 4 нафари ёнма-ён меҳнат қилмоқда.\nФидойи ва жонкуяр маънавият тарғиботчиси сифатида вилоят фаоллари ва аҳолиси орасида ҳурмат қозонган.


Жамият 20.09.2019 185\nУндан кимга наф, кимга зарар?\nИжтимоий тармоқларда автомашина ютиб олиш учун юк машинаси тўла акцияли ичимликларни сотиб олиб, қопқоқларни очаётган "қаҳрамон" тасвирланган видеони кўпчилик кўрган. Бу ишқибозни ҳеч қандай ақлли гап ёки маслаҳат фикридан қайтаролмаслигига аминман. Бинобарин, у каби "қопқоқмания" касаллигига чалинган одамлар бугун кўплаб учрайди.\nТан олиш керак, телевидение орқали намойиш этилаётган совринли ўйинлар, турли шоулар жамият учун "боқимандалик", "тез бойиб кетиш", "манипуляция доми"га тушиш каби иллатлар илдиз отишига катта "ҳисса" қўшаяпти. Уларда иштирок этиш учун харид қилиш лозим бўлган акцияли маҳсулотлар рекламасида учрайдиган "Мазасига гап йўқ", "Қувватга кир", "Ўзингга ишон", "Спарк, Ласетти, Малибу. Ўзинг танла!" каби ҳайқириқлару чақириқлар каттаю кичикнинг эътиборини тортиб улгурди. Бироқ истеъмолчи бундай маҳсулотларни истеъмол учун эмас, акциясига қизиқиб харид қилаётгани бор гап.\nТелеканаллар ҳам акцияли кўрсатувлар намойишидан моддий наф кўриши аниқ. Боз устига "Омад шоу", "Олтин калит", "Борига борака", "Миллионер шоу", "Ситро шоу" сингари кўрсатувларнинг мухлислари сони тез ортиб бораётгани ҳам уларни эфирга узатаётган телеканаллар рейтингига таъсир кўрсатади. Одамлар эса акцияли маҳсулотларнинг таъми ва таркибига кўпам эътибор қилмай, кўр-кўрона сотиб олишда давом этмоқда...\nЭнг ғалатиси шундаки, ижтимоий тармоқлар ва турли мессенжерлардаги гуруҳларда ҳамда шахсий саҳифаларда акцияли ичимлик қопқоғининг "6-қисмини топиб беринг, суюнчиси бор, эвазига 2 000 $ бераман" ёки "Илтимос, ютуқли қопқоқ қисмларини топишга ёрдам беринглар", деган ёзғириқларни ҳам тез-тез учратяпмиз. Ачинарлиси, илм олишни четга суриб, ҳеч қандай меҳнатсиз, осонгина бир нималик бўлиб қолишни истайдиган ёшлар унга муккасидан кетаяпти.\nШуниси аёнки, акциялар уюштирувчилари фойда кўрмаса, таваккалга қўл урмайди. Шундай экан, унда қатнашиб, топганингиздан йўқотганингиз кўп бўлади. Биринчидан, рўёларга қоришган орзуларингиз ортидан муайян миқдордаги маблағингизни йўқ қиласиз, энг қимматли вақтингизни ҳам бой берасиз.\n- Энергетик ичимликларни хуш кўрмайман, - дейди тармоқ фойдаланувчиси 21 ёшли Алишер Полвонов. - Аммо акциясига қизиқиб, уларни харид қиламан. Чамамда шу пайтгача сарфлаган пулларимга ўша акция ютуғига қўйилган автомобиль ёки уйга бошланғич тўлов қилсам ёки ўзимга керак бўлган маиший техникаларни бемалол сотиб олсам бўларди.\nМен ҳам "Facebook" ижтимоий тармоғи орқали "Ютуқли қопқоққа суюнчи бор", деб "пост" қўйдим. Кўпчилик "Менда бор, қанча берасиз?" деб ёзди. Бошида ҳазиллашяпти, деб ўйладим. Аммо қизиқишим устунлик қилиб, улар билан учрашдим. Айтган пулларини бердим. Ўзимда йўқ хурсандман. Компанияга борсам, бу қопқоқлар сохта эканлигини айтишди. "Уддабурон"ларни эса ҳалигача қидираман. Сарфлаган пулларимга ачиндим...\nАфсуски бу қопқоқ йиғиш машғулоти шунчаки қизиқиш эмас, эндиликда ишқибозлар учун асосий мақсадга айланиб улгурди. Албатта, ҳар куни телевидение орқали ҳамюртларимизнинг акциядан машина, турли маиший техникалар ютганини кўриб, кўпчиликнинг ҳаваси ортиши табиий. Сиз ҳам беихтиёр ўша "топилмас қопқоқ"ларни топишни истаб қоласиз. Аммо ҳар бир нарсада меъёр бўлгани яхши. Ахир инсон саломатлигига салбий таъсири бўлган маҳсулотларни кенг аҳоли ўртасида бундай оммалаштириш аянчли оқибатларга олиб келиши мумкин. Ваҳоланки, Европа давлатлари аллақачон бундай ичимликлардан воз кечишмоқда. Улар энергетик маҳсулотларни "ўлим коктейли" деб аташади.\nМаълумот учун қайд этиш лозимки, тилга олинаётган бу каби ичимликлар кишига қўшимча қувват бермайди. Фақат улар таркибидаги моддалар организмнинг ички резервига йўл очади. Соддароқ қилиб айтганда, энергетик ичимликлар ҳеч қандай қувватга эга эмас, у ўз ички ресурсларингиздан фойдаланади.\n- Энергетик ичимликларни умуман харид қилмайман, - дейди Маҳбуба Камолова. - Бунинг ўзига яраша жиддий сабаблари бор. Укам икки йил аввал бир корхонага қоровул сифатида ишга кирди. Тунда ухлаб қолмай деб энергетик ичимликларни кўп ичарди. Оқибатини билмаган эканмиз. Мазкур ичимликлар унинг ҳаётига зомин бўлди. Эсласам, ҳалигача ларзага келаман. Укам энергетик ичимликларни ҳаддан зиёд кўп истеъмол қилгани учун юраги ўйноқи бўлиб қолган экан. Дўхтирлардан энергетик ичимликлар таркибида инсон организми учун хавфли кофеин, гуарана, таурин каби моддалар борлигини эшитдик.\nТаурин - энергетик ичимликларда албатта бўлиши керак бўлган моддалардан бири. У мушак тўқималарида тўпланадиган аминокислота бўлиб, ичакдаги ёғлар эмульсиясига ёрдам беради. Бу энергетик ичимликнинг бир банкасида 400-1000 миллиграмм миқдоргача бўлиб, асаб бузилишига олиб келади.\nКофеин - организм зўриқишига, турли асаб ва юрак касалликлари келиб чиқишига омил бўлар экан.\nМелатонин, инозит - бу воситалар уйғунлигидаги ичимлик организмни жисмоний ва ақлий зўриқиш билан ишлашга мажбур қилади.\nЭнди ўйлаб кўринг, бир муддат чарчоқлардан халос бўламиз, деб доимий касалликларни орттирганимиздан кўра, табиий маҳсулотларни истеъмол қилиб, танага дам берганимиз яхши эмасми?!\nТўғри, жисмоний меҳнат билан шуғуллангандан сўнг энергетик ичимликлар истеъмолидан одам чарчоқ ҳиссини унутиши мумкин, аммо улар кишидаги толиқишни йўқотмайди, балки уни ортга суради. Ичимлик таъсири ўтгандан сўнг чарчоқ икки баробар ортади.\nЭътибор қилсак, бугун айрим телеканалларимиз эфирга узатаётган дастурлар орасида маърифат, маънавият мавзусига оидларига нисбатан шоулар кўпроқ ўрин олаяпти. Қиморни эслатадиган кўрсатувлар, уларда иштирок этишга ундайдиган реклама роликлари телеканалга, ишлаб чиқарувчига каттагина даромад келтириши муқаррар. Аммо фуқароларда чегарасиз истеъмолчилик кайфиятидан бошқа нарсани шакллантирмайди.\nКўраяпмиз, мактаб, коллеж ўқувчиси ота-онаси тушликка деб берган пулидан тежаб, ютуқ чиқиш эҳтимоли бор товарлар харидига шошаяпти. Уни жуда кўп истеъмол қилаяпти. Натижада соғлиғига хавф туғилаяпти, орзулари майдалашаяпти. Бирданига катта маблағ, буюм ёки автомобилга эга бўлиш мақсади илм, меҳнат билан эришиладиган улкан ниятларни барбод қилаяпти. Бу охир-оқибат улар онгида енгил-елпи ҳаётга интилиш, бефарқлик, лоқайдлик, худбинлик шаклланишига олиб келмаслигига кафолат йўқ.\nЯнаям қандай хулоса қилиш ҳар кимнинг ўзига ҳавола!\nИстеъмолчилар ҳуқуқларини ҳимоя қилиш жамиятлари федерацияси бош мутахассиси


28/Сентябрь/2021 Мустақилликка 30 йил\nБобир Тўхтабоев: “Ватандош” фонди чет элда яшовчи ва фаолият юритувчи ватандошларимиз билан яқин ҳамкорлик қилишда кўприк вазифасини ўтайди\nПАРИЖ, 28 сентябрь. /«Дунё» АА/. Францияда яшовчи ватандошимиз, “Ўзбекистон Республикаси мустақиллигининг 30 йиллиги” эсдалик нишони билан тақдирланган ЮНЕСКО халқаро алоқалар бўлимининг бошлиғи Бобир Тўхтабоев “Дунё” АА учун берган интервьюси чоғида ўзининг қуйидаги фикр-мулоҳазаларини баён этди:\n- Энг аввало, барча юртдошларимни Ўзбекистон мустақиллигининг 30 йиллиги муносабати билан табриклайман.\nМамлакатимиз элчихонасидаги ушбу санага бағишлаб ўтказилган тантанали тадбир чоғида Ўзбекистон Президенти томонидан “Ўзбекистон Республикаси мустақиллигининг 30 йиллиги” эсдалик нишони билан мукофотланганим ҳаётимдаги унутилмас улкан воқеа бўлди. Бундай эътибор учун давлатимиз раҳбарига ўзимнинг самимий миннатдорлигимни билдираман. Бу нишон Францияда истиқомат қилаётган барча ватандошларимизга берилган эътибор ва уларнинг Ўзбекистонга бўлган муҳаббатининг эътирофи, деб биламан.\nБиз барчамиз Ўзбекистон фарзандимиз, чет элда бўлсак-да доимо она Ватан фикри билан яшаймиз. Бу юртда ота-онамиз, қариндошларимиз, дўстларимиз яшамоқда. Ватанимиз равнақи йўлида қўлимиздан келган барча ишларни қилишга доимо интиламиз. Мени қувонтирадиган жиҳатларидан бири шундаки, бугунги кунда мамлакатимиз раҳбарияти томонидан ёшларга катта эътибор қаратилмоқда. Айнан мана шу ёшлар Франция ва бошқа хорижий мамлакатларда Ўзбекистонимизнинг нуфузи ва мавқеини оширишга хизмат қилади.\nМен Францияда 25 йилдан буён истиқомат қиламан. Ҳеч муболағасиз айтишим мумкинки, сўнгги 4-5 йилда ватандошларга бўлган эътибор ва муносабат, ҳукуматимизнинг ғамхўрлиги ниҳоятда кучайди. Ватандошлар билан ҳамкорлик тизимлаштирилган, аниқ йўналишлар белгилаб олинган тадбирлар орқали амалга оширилмоқда.\nБугунги кунда кўплаб ўзбек ёшлари чет элларда меҳнат қилмоқда, таълим олмоқда. Улар, албатта, катта кучдир. Президентимиз томонидан уларга эътибор берилаётганлиги оқилона сиёсатнинг бир кўринишидир. Шу маънода, Президент Шавкат Мирзиёев ташаббуси билан “Ватандошлар” жамоат фондининг ташкил этилгани барчамизни жуда хурсанд қилди. Ишончим комилки, мазкур фонд ташаббус чет элда яшовчи ва фаолият юритувчи ватандошларимиз билан яқин ҳамкорликда ўзига хос кўприк вазифасини ўтайди. Ушбу фонд фаолиятига фаол иштирок этишга ва “Ватандошлар” жамоат фондини равнақ топишига ўз ҳиссамизни қўшишга тайёрмиз.\nИстамбулда бир гуруҳ фаол ватандош ва ту...\nТуркияда амалий ташриф билан бўлиб турган Ўзбекистон ташқи ишлар вазири Абдулазиз Комилов ...\n“Ўзбекистон ва халқаро шериклар: мустақи...\nМамлакатимизнинг Брюсселдаги элчихонасида ана шундай мавзуга бағишланган тадбир бўлиб ўтди...\nҲинд мутахассислари: Биз жаҳон ҳамжамия...\nТаниқли ҳинд экспертлари мамлакатимизнинг асосий байрами — Мустақиллик куни муносабати би...


NRG девелоперлик компанияси дунёга машҳур бўлган компаниялар ўртасида ноёб лойиҳа учун архитектура лойиҳаларини ишлаб чиқиш бўйича кенг кўламдаги танловни эълон қилган. Иштирокчилар орасида ўзининг архитектурага оид қарашлари ва ноодатий ечимлари билан машҳур бўлган йирик архитектура бюролари ҳам бор: Zaha Hadid, INK Architects, BENOY, DP Architects Pte Ltd, MB Studio.\nZaha Hadid – Заҳа Ҳадид томонидан асос солинган Британия компанияси. У архитектура оламидаги энг олий мукофот – Притцкер мукофотини қўлга киритган биринчи аёл бўлади. Бу бюронинг ишлари ўзининг ноёблиги билан ажралиб туради, барча бинолар ўзига хос ва футурист кўринишга эга.\nBENOY – ушбу компания ўз фаолиятини 1947 йилда бошлаган. Бу ҳар бир лойиҳага бўлган муносабатни ва алоҳида ёндошувни қадрлайдиган оилавий архитектура бюросидир. 70 йиллик фаолияти давомида компания ўзининг нозик диди, тамойиллари ва ишга бўлган садоқатини йўқотмаган.\nDP Architects Pte Ltd Сингапурдаги ва бутун дунёдаги энг йирик архитектура компанияларидан бири ҳисобланади. Компанияга 1967 йилда асос солинган бўлиб, ҳозирги кунда кўп тармоқли лойиҳалар бюроси ҳисобланади.\nINK Architects – RIBA Британия архитекторлари Қироллик институти аъзоси Нурлан Комитов томонидан асос солинган Қозоғистондаги йирик лойиҳа компанияси. Бюро турар жой мажмуалари, бизнес-марказлар, маданият ва спорт иншоотлари, жамоат жойлари, интерьер ва кенг шаҳарсозлик концепцияларини лойиҳалашга ихтисослашган.\nMB Studio – бу дизайн, архитектурага оид лойиҳалашлар ва халқаро салоҳиятга эга қурилишнинг тобора тараққий этиб бораётган маҳаллий студияси. Студия ўз иш фаолиятини 2016 йилда Murad Buildings девелоперлик компанияси билан ҳамкорликда бошлаган. Компаниянинг асосий вазифалари – ижодкорлик, алоҳида ёндошув ва янги технологиялардир.\nБўлажак лойиҳанинг марказий нуқтада, аниқроғи Бунёдкор кўчаси ва Ўзбекистон шоҳ кўчаси кесишмасида (мўлжал Халқлар Дўстлиги майдони) жойлашишини инобатга олган ҳолда, NRG компанияси шаҳарни нафақат ўзига хос жозибали масканга, балки замонавий пойтахтнинг фаол ҳаёти учун янги диққатга сазовор жойга айлантиришга қаратилган ажойиб ва ноёб архитекторлик дурдонаси билан безатишга интилади. Таклиф этилган иш вариантлари комиссия томонидан синчиклаб ўрганилади ва кўриб чиқилади. Тез орада танлов ғолибининг номи эълон қилинади.


11 август, 2020, 14:00\nТеглар:Локомотив | Жасурбек Жалолиддинов | Рубин\nМухлислар кутган ўйин\nРоссия премьер-лигасининг биринчи турида “Рубин” ўз майдонида “Локомотив”ни қабул қилади. “Локомотив” янги мавсум олдидан ўзбек легионери Жасур Жалолиддиновни ўз таркибига қўшиб олгани боис ўзбекистонлик мухлислар эътибори ушбу учрашувга қаратилгани сир эмас.\nҲар икки жамоа сўнгги ўн йилда ўзаро 25 та учрашув ўтказган. Шулардан атиги бештаси қозонликларнинг қўли баланд келган. Қизиғи, ўтган мавсумда ҳам бу икки клуб биринчи турда ўзаро тўқнаш келганди. Москвада бўлган баҳсда 1:1 ҳисоби қайд этилди.\nИккинчи даврда эса, “Рубин” ўз мухлислари кўз ўнгида пойтахтлик “темирйўлчилар”га ҳеч қандай қаршилик кўрсатолмади ва Алексей Миранчукнинг бир жуфт голи “Локомотив”га уч очко келтирди.\nБугун ўзбекистонлик футбол ишқибозлари Жасур Жалолиддиновнинг дебютини кўришга умид боғламоқда.\nУчрашув Тошкент вақти билан 22:00 да бошланади.


Вилоят соғлиқни сақлаш бошқармаси ташаббуси билан уюштирилган мазкур ҳафталик доирасида Меҳрибонлик, Саховат ҳамда Мурувват уйларига, боқувчисини йўқотган ёлғиз кимсалар хонадони ва эҳтиёжманд оилаларга тиббиёт ходимларининг ташрифи уюштирилиши айни муддао бўлди.\nАндижон шаҳридаги маданият ва истироҳат боғларида саломатлик сайиллари бўлиб ўтди. Унда минглаб юртдошларимиз соғломлаштириш ҳамда спорт тадбирларида фаол қатнашдилар. Малакали мутахассислар иштирокидаги тиббий кўрикнинг ташкил этилганлиги ҳудуд аҳлини беҳад мамнун қилди.\n— Икки йилдан буён оёқ бўғинларим оғрийди, — дейди Андижон шаҳрининг Алишер Навоий кўчасида истиқомат қилувчи Неъматжон Аҳмаджонов. — Уй шароитида ўзим билганча даволаниб юргандим. Бугун тиббиёт ходимлари кўригидан ўтдим ва уларнинг маслаҳатисиз даволаниш мумкин эмаслигини англаб етдим.\nТадбирлар давомида Андижон давлат тиббиёт институти клиникаси ҳамда вилоят тиббиёт муассасаларида 20 турдаги ихтисослаштирилган соҳалар йўналишлари бўйича ёш мутахассислар учун “Маҳорат дарслари” ташкил этилди. Шунингдек, ҳудудларда “Тўғри овқатланиш”, “Патронаж хизмати”, “Соғлом турмуш тарзи” мавзуларида кўрик-танловлар, умумтаълим мактаблари ўқувчилари ўртасида “Ўз соғлиғингга масъулиятли бўл” мавзуидаги иншолар танлови ўтказилди.\nТуман ва шаҳарларда, энг чекка қишлоқларда яшайдиган фуқароларнинг узоғини яқин қилиш, қулайликлар яратиш мақсадида кўп тармоқли марказий поликлиникалар ва қишлоқ врачлик пунктларида ҳам ҳафталик доирасида аниқ режалар асосида тадбирлар ташкил этилдики, буларнинг барчаси инсон саломатлигига бўлган эътибор ифодасидир.


Қурбон ҳайитингиз муборак бўлсин! | FargonaZiyo.uz\nРасулуллоҳ (с.а.в.) бизларга Исломнинг икки улуғ байрами ҳақида шундай хабар берганлар: “Аллоҳ таоло исломгача бўлган даврда нишонлайдиган байрамлар ўрнига афзалроқ бўлган Рамазон ва Қурбон байрамини ҳадя қилди” (Абу Довуд ривояти). Шу кунларда барча дунё мусулмонлари ана шу улуғ байрамлардан бири – Қурбон ҳайитини катта шукуҳ билан нишонлашмоқда.\nФурсатдан фойдаланиб, мамлакатимизнинг барча халқларини Қурбон ҳайити билан чин дилдан қутлаймиз ҳамда Аллоҳ таолодан икки дунё саодатини ато этишини тилаймиз.\nМустақиллигимизнинг илк йилларидаёқ икки улуғ байрамимиз – Рамазон ва Қурбон ҳайитларини умумхалқ байрами сифатида кенг нишонланишининг эълон этилгани ва ҳар йили муҳтарам Юртбошимизнинг махсус қарорлари билан байрам куни этиб белгиланаётгани туфайли ҳам бу тантаналар бизга янада ардоқли ва азиздир.\nМаълумки, Қурбон байрами Зулҳижжа ойининг ўнинчи кунидан бошланади. Бу кунларда дунёдаги барча мусулмонлар қатори юртимиздан борган етти мингдан зиёд ҳожиларимиз ҳам зиммаларидаги фарзлардан бири – Ҳаж ибодатини бажармоқдалар. Мино, Арафот водийси, Муздалифа, Маккадаги Масжидул-Ҳаром каби муқаддас жойларда ҳаж амалларини мукаммал адо этиб, гуноҳлардан покланиш билан бирга, мустақил юртимиз ҳамда халқимизга Аллоҳ таолодан тинчлик-хотиржамлик, файзу баракот ва эзгуликлар, кенг ризқ ва фаровонлик тилаб дуо қилмоқдалар. Пайғамбаримиз Муҳаммад (с.а.в.)дан ривоят қилинган ҳадисда: “Бу кунларда қилинган яхши ишлар бошқа кунлардагидан Аллоҳ таолога суюклидир”, дейилган (Имом Бухорий ривояти).\nИмом Суютий ўзининг «Вусул амоний би усул аттахоний» (Орзуларга табрик билан етиш) китобларида бундай ёзади: “Одамларнинг ҳаётларида ўрганиб қолган ҳайит, янги йил ва янги ой бошланиши билан қиладиган табриклари тўғрисида ва суннати шарифада бунинг асли ва далили борми?” деган саволлари кўпайди. Шу муносабат билан айтаманки, турли хурсандчиликлар муносабати билан одамлар бир-бирларини табриклашларида шаръан ҳеч бир монеълик йўқ. Балки бу Суннатга мувофиқ бўлиб, киши савобга эришади. Агар бир мусулмон иккинчи бир мусулмон қалбига хурсандчилик киритишни қасд қилса, айни муддаодир. “Қайси амал афзал”, деб сўрашганда, Расул акрам (с.а.в.) бундай деганлар: “Мўмин қалбига хурсандчилик киритиш”, деб жавоб берганлар. Яна шу ҳам собитки, яхши ният бир одатни ибодат даражасига кўтаради”.\nБу муборак кунлар фазилатидан насиба олиш учун биз, мусулмонлар нималарга эътибор қилишимиз керак? Биринчидан, ортга боқиб, ўтган умримизни сарҳисоб этишимиз, гуноҳ ва хатоларимизга тавба-тазаррулар қилишимиз лозим. Гуноҳни англаш абадий саодатга эришишнинг бир шарти бўлса, тавба қилиб яхши амаллар қилишга ўтиш унинг кейинги шартидир. Иккинчидан, мустақиллик берган бундай дориломон замон, тинчлик-хотиржамлик ва фаровонликда ҳаёт кечириш, ибодатларимизни мукаммал адо этишда яратилган кенг шароитлар учун Парвардигоримизга доимо шукроналар айтишимиз лозим. Зеро, неъматга шукр қилиш унинг бардавомлиги ва баракотига сабаб бўлади.\nАллоҳ таоло айтади: яъни: “Яна Раббингиз эълон қилган (бу сўзлар)ни эслангиз: Қасамки, агар (берган неъматларимга) шукр қилсангиз, албатта, (уларни янада) зиёда қилурман…”.\nҲайит кунларида Аллоҳ таолога севимли, энг яхши иш қодир бўлган кишиларнинг Аллоҳ йўлида қурбонлик сўйишларидир. Қурбонлик қилиш вожиб амаллардандир. Қурбонлик ҳудди закот билан бир даврда – ҳижратнинг иккинчи йилида Мадинада жорий бўлган. Қурбонлик сўйиш Қуръони карим, Суннат ва ижмоъ билан собитдир.\nҚурбонлик ҳақида Қуръони каримда бундай дейилган: “(Қурбон қилинадиган) туя ва сигирларни Биз сизлар учун Аллоҳнинг шиорларидан қилдик. Сизлар учун уларда яхшилик бордир. Бас, уларга (сўйиш учун) саф тортган ҳолларида Аллоҳ номини зикр қилингиз! Энди қачон ёнбошлари билан тушганларида (жонлари чиққанда) улардан (ўзларингиз ҳам) еяверинглар, тиланчига ва сўраёлмай турган муҳтожга ҳам едирингиз! Шукр қилишингиз учун Биз уларни (чорва молларини) сизларга буйсундириб қўйдик. Аллоҳга (қурбонлик) гўштлари ҳам, қонлари ҳам етиб бормас. Лекин у Зотга сизлардан тақво етар. Аллоҳ сизларни ҳидоят қилгани сабабли – У зотни улуғлашларингиз учун – уларни сизларга бўйсундириб қўйди. Эзгу иш қилувчиларга хушхабар беринг!” (Ҳаж сураси, 36-37 оят).\nЗеро, қурбонлик қилиш Аллоҳ таолони улуғлаш, берган неъматларининг шукронасини адо қилишдир. Бу муборак кунлар кишилар ўртасидаги меҳр-оқибатни, мурувватни, ҳамкорлик ва биродарликни кучайтириш кунларидир. Пайғамбаримиз (с.а.в.) суннатларига мувофиқ байрам кунларида мўминлар ахлоқига мос ва хос бўлган ўзаро саломлашиш, дийдорлашиш, бир-бирларини ҳайит билан қутлаш, меҳрибонлик, саховат, оқибат кўрсатиш каби фазилатлар кўпроқ намоён бўлиши лозим. Пайғамбаримиз (с.а.в.) ҳам ҳайит кунлари янада олийжаноб ва соховатли бўлиб кетар эканлар.\nҚурбон ҳайити кунлари қилинадиган улуғ вазифаларимиздан бири – инсонларга байрам хурсандчилигини, хушнудлик кайфиятини улашишдир. Буни қандай амалга оширамиз? Ҳар бир инсонни, у танишми ёки бегона бўлсин ҳайит билан қутлайлик, уларни кўнглини олишга ҳаракат қилайлик. Намоздан сўнг биринчи ўринда бизларни дунёга келишимизга сабабчи бўлган ота-оналаримизни, улардан кейин устозларимизни, қариндош-уруғларимизни, ёру-биродарларимизни, беморларни бориб зиёрат этайлик, ҳадялар улашайлик ва албатта, аҳли аёлларимиз, фарзандларимизни табриклаб, совғалар билан сийлайлик. Аллоҳ таоло марҳамат қилади: “Қариндошга, мискин ва йўловчига (хайр-эҳсон қилиш билан) ҳақларини адо этинг ва исрофгарчиликка мутлақо йўл қўйманг!”. (Исро сураси 26 оят)\nШифохоналарда, хонадонларда бемор ётганларни йўқлаб, тезроқ соғайишларини тилаб дуолар қилиш ҳам фазилатли амаллардандир. Айрим сабаблар билан ўзаро аразлашган гина-қудратли кишилар ҳам бир-бирларини муборак байрам кунида кечириб, ўзаро узрлар айтиб бир-бирларига қучоқ очадилар. Атрофимиздаги муҳтож кишиларга ёрдам қўлини чўзамиз. Расулуллоҳ (с.а.в.) ҳам бундай деганлар: “Мўмин киши ўзи тўқ бўлатуриб, қўшнисини оч қўймайди” (Имом Аҳмад ривояти). Шу билан бирга етим-есирларнинг бошини силаб, кўнгилларини кўтариб, уларга совғалар берамиз. Зеро, Абу Ҳурайра (рз.)дан ривоят қилинган ҳадисда Пайғамбаримиз (с.а.в.): “Бева ва мискинга ғамхўрлик қилувчи Аллоҳ таоло йўлида курашувчи ёки туни билан ибодат қилиб, куни билан рўза тутувчи кабидир”, – деганлар. Аразлашиб қолган яқинларимизнинг ораларини ислоҳ қилиб яраштириш каби ишлар биз, мусулмонлар бажариши зарур бўлган энг савобли ва хайрли ишлардандир. Бугун – улуғ байрам, Қурбон ҳайитидир. Бу кун барчага қувонч улашиладиган кундир. Яна шуни ёдда тутмоғимиз лозим бўладики, Қурбон ҳайити байрам бўлгани учун ҳам, уни азага, мотамга хафагарчиликка айлантирмаслик даркор. Ўтганларимизни эслаш, уларни руҳларини шод этиб, дуойи хайрлар, Қуръон тиловати қилиш яхши амал ҳисобланади, лекин булар бу куннинг байрамона кайфиятига асло таъсир қилмаслиги лозим. Аллоҳга беадад шукрлар бўлсинки, муборак Қурбон ҳайити элу юртимизда тинчлик, меҳр-оқибат, ўзаро ҳамжиҳатлик, каттага ҳурмат, кичикка иззат, ҳиммат ва саховат каби анъаналаримиз тобора мустаҳкам қарор топаётган бир шароитда, кўтаринки руҳ билан кутиб олинмоқда.\nШундай экан, Аллоҳ таоло берган неъматларига доимо шукр айтишимиз лозим. Зеро, ҳадисга мувофиқ бу кунларга, кўрсатилаётган ғамхўрликларга миннатдор бўлиш Яратганга миннатдор бўлишнинг аломатидир.\nPrevious Post: Президент Ўзбекистон халқини Қурбон ҳайити билан табриклади\nNext Post: Ҳожиларимиз Қурбон ҳайити муносабати билан Ўзбекистон Президенти ва халқига табрик йўллади


Ҳукуматнинг айрим қарорларига ўзгартириш ва қўшимчалар киритилди, деб хабар берди “Ҳуқуқий ахборот” канали.\nХусусий бандлик агентликлари ишсизларнинг маблағларини қайтармаяпти. Вазирлик улар фаолиятини текширади.\nБугунги кунда республикамизда лицензияга эга 61 та Хусусий бандлик агентлиги фаолият юритаётган бўлиб, айрим Хусусий бандлик агентликлари томонидан фуқароларга ишга жойлашиш борасида хизматлар кўрсатилиши учун улардан олдиндан 100 фоиз тўловларни амалга ошириш талаб этилмоқда ва ундирилган тўловлар эвазига фуқароларни ишга...\nЖанубий Кореянинг таниқли компанияси об-ҳавони аниқлаш соҳасида Ўзбекистон билан ҳамкорлик қилади\nЯқинда юртимизга Корея Республикасининг WeatherRia So., Ltd. консалтинг компанияси ҳамда KEITI Корея экологик индустриал ва технологик институти вакиллари билан ҳамкорликдаги фаолияти доирасида халқаро экспертлар ташриф буюрдилар.\nҲокимликлар томонидан бизнесни дискриминация қилиш ҳолатлари давом эттирилмоқда\nУнда қайд этилишича, Андижон вилояти Асака тумани ҳокимлиги “Қишлоқ Қурилиш Инвест” инжиринг компанияси Андижон филиали директори номига жорий йилнинг 7 январида хат юборади.\nAvtotest монополист корхоналар реестрига киритилиши мумкин\nИжтимоий тармокларда, жорий йил 1 августдан эътиборан юридик шахсларга тегишли автотранспорт воситаларини бошқараётган шахслар “Avtotest Report” МЧЖда малака оширишлари кераклиги тўғрисида ҳабарлар тарқалди. Мазкур ҳабарларда асосан икки жиҳат:\nShowing 1-20 of 266 items.


МДҲнинг Ялта саммитида иқтисодий ҳамкорлик муҳокама этилмоқда\n09 март 2021, Тошкент вақти: 07:34\nМустақил Давлатлар Ҳамдустлигининг Ялтада бўлиб ўтаётган икки кунлик саммитида асосий эътибор иқтисодий ҳамкорлик масаласига қаратилмоқда.\nПайшанба кунига МДҲ бош вазирлари ва ташқи ишлар вазирлари учрашуви, жумага эса президентлар учрашувини ўтказиш режалаштирилган. Саммитда фақат ҳозирда АҚШ касалхонасида даволанаётган Озарбайжон президенти Ҳайдар Алиев ва Каспий денгизи бўйида дам олаётган Туркманистон президенти Сапармурот Ниёзовлар қатнашмаяптилар.\nХабарларга кўра, учрашув натижасида Россия, Украина, Беларус ва Қозоғистонни бирлаштириши кўзда тутилган ягона иқтисодий макон ҳақидаги ҳужжат имзоланиши кутилмоқда. Ҳужжат лойиҳаси май ойида Санкт-Петербург шаҳрида бўлиб ўтган норасмий йиғинда муҳокама этилган.\nМутахассислар аввалги учрашувлардаги каби, Ялта саммити натижаларининг ҳам амалга оширилиши юзасидан шубҳа билдирмоқдалар. Чунки МДҲ лидерлари илгари ҳам ягона иқтисодий макон барпо этиш ҳақида баёнотлар қилган ва кўплаб шартномалар имзолаганлар. Аммо ҳужжатларнинг бари қоғозда қолиб кетаверган.\nМосквадаги МДҲ Институти Директори Муовини Владимир Жарихин Ялта саммити МДҲ раҳбарларига яккама-якка учрашиш имконини беришини айтади:\n- Ушбу саммитлар МДҲнинг ўтган учрашувидан буён йиғилиб қолган кўплаб икки томонлама масалаларни муҳокама қилиш учун яхши имкондир. Саммит якунида умумий баёнот қабул қилиниши ёки умумий позиция ишлаб чиқилишига умид қилиш нотўғри. Бу каби учрашувларда муштарак сиёсий баёнотлар қилинмай қўйилганига анча бўлди. Ҳатто Ироқ бўҳрони хусусида ҳеч қандай умумий баёнот берилмади.\nЯлтада икки томонлама асосда муҳокама қилиниши кутилаётган масалалардан бири – Азов денгизи мақомидир. Россия ва Украина денгизни ўзаро тақсимлашга келишиб олган бўлсалар-да, чегара қаердан белгиланиши хусусида муросага эришмаганлар. Кузатувчилар фикрича, Украина президенти Леонид Кучма ва Россия президенти Владимир Путин Ялтада ана шу муаммони ҳал этишга ҳаракат қиладилар.\nЯгона иқтисодий макон барпо этиш масаласига келсак, москвалик мутахассис Владимир Жарихин бунга қаратилган уринишларни ижобий баҳолайди. Унинг фикрига Лондонда жойлашган УФГ Банкининг бош стратеги Кристофер Гранвил ҳам қўшилади:\n- Бу жуда яхши таклиф. Уни амалга оширса бўлади. Божхона бирлиги, умумий бозор доирасида айни тарифлар, капитал ва иш кучининг эркин оқими – бунинг бари фойдалидир. Масаланинг сиёсий жиҳатини оладиган бўлсак, ушбу макон ўзаро келишув ёки ҳукуматлараро тузилма асосида яратилиши мумкин. Давлатлардан устувор бўлган, улар суверенитетининг бир қисмини олиб қўядиган тузилмалар тузишга ҳожат йўқ.\nШундай дер экан лондонлик мутахассис, Ялтада имзоланган ҳеч бир ҳужжат муваффақиятли бўлмайди, деб башорат қилади:\n- Саволингиз умуман МДҲ фаолиятига таалуқли бўлса, унда сиз мутлақо ҳақсиз: ҳеч қачон бирон-бир конкрет қадам қўйилмаган. Иқтисодий интеграцияга қаратилган сўнгги ташаббусни оладиган бўлсак, илгарги МДҲ саммитлари қарорларига қараганда, уни амалга оширса бўлади. Менимча, шарҳловчиларнинг аксарияти “ўз кўзимиз билан кўрганимиздагина, бунга ишонамиз”, деган фикримга қўшилсалар керак.\nЛондонлик таҳлилчи Кристофер Гранвил ўз кўзи билан кўрмоқчи бўлган ягона иқтисодий маконнинг барпо этилиши йўлида кўплаб тўсиқлар мавжуд. Масалан, айрим Киев расмийлари Украинанинг Россия, Беларус ва Қозоғистон билан умумий иқтисодий макон барпо этиши масаласи унинг Европа Иттифоқига қўшилиши истиқболини шубҳа остига қўйишини таъкидламоқдалар.\nРоссияга келсак, прагматизмга асосланган сиёсат олиб бораётган Кремл ягона иқтисодий макон тузиш ташаббусини қўллаб-қувватлаган тақдирда ҳам, Россия саноати намояндалари МДҲнинг бошқа минтақаларидаги саноат комплекслари билан рақобатлашиш ғоясига қарши чиқишлари мумкин.


Apple ва Google автомобил бошқарув тизимларини эгаллашга уринмоқда » Скачать музыку бесплатно новинки музыки 2016-2017\nКомментариев: 0 Просмотров: 436 Дата: 14-01-2016, 19:40 autovs [/i]Share to Facebook [/i]Share to Twitter [/i] [/i] [/i] [/i] Apple ва Google ўртасидаги рақобат фақат мобиль қурилмалар бозорида эмас, автосаноатда ҳам қизғин. Ҳар иккала компания бу йўналишда ўз тизимларига эга. Смартфон ёрдамида машина навигацияси, алоқа ва аудиотизимларни бошқариш мумкин. Terabayt.uz сайти хабарига кўра, aвтоконцернлар секин-аста машина дисплейларида Apple CarPlay ва Android Auto тизимларини татбиқ қилишмоқда. Apple CarPlay тизими iPhone 5 дан кейинги авлод смартфонлари фойдаланувчилари учун айни муддао. iOS’нинг автомобилларга мўлжалланган илк талқини 2014 йилнинг март ойида эълон қилинган. Унинг ёрдамида электрон почта тизимида белгиланган учрашув манзилини аниқлаш, харита, масофа ҳамда сарф этиладиган вақтни аниқлаш, Siri овозли шахсий ёрдамчиси орқали қўнғироқларни амалга ошириш, овозли хабарлар юбориш ва қабул қилиш мумкин. Siri иловасига буйруқ бериш орқали мусиқа тинглаш ёки смартфондаги иловалардан фойдаланиш, аудио китоблар тинглаш мумкин. iOS 9.3 талқинида тизим имкониятлари кенгайтирилган. Энди автомобиль интерфейси Apple Music функциясида «Янги», «Сиз учун» бўлимлари мавжуд бўлади. Электрон харитага қўшилган «Шу атрофда» бўлими ёрдамида яқин атрофдаги ёқилғи қуйиш шаҳобчалари, кафе, ресторан ва бошқа жойлар тўғрисида маълумот олса бўлади. Дунёнинг 25 мамлакатида Apple CarPlay тизимига эга автомобилларни харид қилиш мумкин. Компания 13 январь куни бу тизимни 2016 йилда ўрнатиш учун 100 дан ошиқ, хусусан Audi, Cadillac, Chevrolet, Citroen, Ferrari, Peugeot, Skoda, Suzuki каби автокорхоналаридан таклиф тушган. 2014 йилнинг июнида тақдим қилинган Android Auto тизимидан Android Lollipop операцион тизимига эга смартфонлар орқали фойдаланиш мумкин. Android Auto ҳайдовчига қисқа йўлни танлашига, овозли хатлар билан танишишга ёрдам беради. Овозли тизим GPS харита, навигация, мусиқа тинглаш, қўнғироқни амалга ошириш, интернетдан фойдаланиш, овозли буйруқ бериш, хавфсиз бошқарув функцияларига эга. Тизим Google Maps, Google Play Music, iHeart Radio ва TuneIn каби иловалар билан таъминланган. Audi, Abarth, Acura, Cadillac, Chevrolet, Citrоёn, Ford, Fiat каби 40 дан ошиқ автокомпаниянинг турли моделлари Android Auto тизимига эга. Хабарларни э-майл орқали олинг: Категория: Авто Нашли ошибку?


Tesla автопилот функциясини бепул синаб кўришни таклиф этмоқда » Скачать музыку бесплатно новинки музыки 2016-2017\nTesla автопилот функциясини бепул синаб кўришни таклиф этмоқда\nКомментариев: 0 Просмотров: 222 Дата: 20-04-2016, 06:46 Tesla компанияси электромобилларини харид қилган мижозларига тўлиқ бир ой давомида автомобилни ҳайдовчисиз бошқариш технологиясидан бепул фойдаланиб кўришни таклиф этмоқда. Шу каби мазмундаги таклифларни Model S седанлари эгалари олишни бошлади. 2014 йил охиридан буён ишлаб чиқарилаётган барча Model S машиналари, шунингдек, Model X кроссоверларида ҳайдовчисиз бошқарув воситаларининг ишлаши учун зарур бўлган борт технологиялари мавжуд. Бироқ дастурий таъминот қўшимча созалмаларни талаб қилади. Бу эса фойдаланувчиларга автомобилга буюртма беришда 2500 доллар, машинани сотиб олгандан кейин дастурий таъминотни янгиламоқчи бўлганларга 3000 долларга тушади. Кўрсатиб ўтилган маблағни сарфлагандан сўнг ҳайдовчисиз бошқарув тизимининг мукаммал ишлашига шубҳа билан қараганларга эса Tesla дастлаб ундан бепул фойдаланиб кўришни таклиф этмоқда. Комплекс электрокарларга тезликни назорат қилган ҳолда йўл бўлаги бўйлаб мустақил ҳаракатланиш, шунингдек, автомобилчи бурилиш кўрсаткичини ёққанида қаторларни алмаштиришга имкон беради. Бундан ташқари, тўлиқ автомат тарзда параллел автомобиль қўйиш (парковка) функцияси жорий этилган бўлса, Summon тизими гаражга мустақил кириб-чиқишни таъминлайди. Бир ойлик синов муддатидан сўнг Tesla автомобили эгаси қарор қабул қилиши мумкин: автопилот унга керакми ёки унингсиз ҳам йўлларда ҳаракатланиш қулайми. Шу билан бирга, Tesla Model 3 автомобилларига берилган буюртмаларнинг тахминий миқдори 400 мингтадан ошиб кетгани хабар қилинмоқда. Эслатиб ўтамиз, бундай машиналар буюртмачиларга тахминан 35 минг доллардан тушади. - деб хабар бермоқда Carzone.uz нашри.


АҚШ доллари ҳақида 10 қизиқарли факт | Ўзбекистон ва жахон янгиликлари\nИқтисод 4 июль 9:08 1 217\nАҚШ доллари ҳақида 10 қизиқарли факт. Мисол учун, АҚШ доллари купюрасини тайёрлаш баҳоси 5,7 центни ташкил қилади.\nАҚШ миллий валютаси Сальвадор, Шарқий Тимор, Эквадор, Замбабве ва Маршал оролларида ҳам расмий валюта ҳисобланади.Гуам , Палау ва Пуэрто-Рикода АҚШ доллари миллий валюта билан биргаликда айланади.\n2. Жаргондаги «Бакс” сўзи буғунинг териси номидан келиб чиққан\nИнглиз тилида буғу эркагининг номи buck. У бир пайтлар ҳиндулар билан савдо қилишнинг асосий қуроли бўлган. Улар буни «оловли сув”, ўқлар ва ҳ.к. алмаштиришган. Шунингдек, bucks сўзини келиб чиқиш тарихини қадимий вино (муссалас) ишлаб чиқариш маъбуди ҳисобланиш Бахус номга ҳам аталган деган гаплар бор.\n3. «Доллар” сўзи олмончадаги «Taler” сўзидан келиб чиққан\nИлк маротаба «доллар” сўзи америка пулларига нисбатан айтилмаган. Бу ном 1567 йилдан 1571 йилга қадар муомилада бўлган шотланд тангаларига қўлланилган. Америка пулига доллар номини голланд кўчманчилари олиб келди. «Доллар” номи америка валютасига расман 1794 йилда берилди.\n4. Долларни ишлаб чиқариш учун зиғир ва пахта моддаларидан фойдаланилади\nДолларлар нашр қилинадиган қоғоз таркибига 25% зиғир, 75% пахта ва кўп бўлмаган ҳажмда майда синтетик толалар киради. Бу толалар кўк ва қизил рангга эга бўлиб, бутун купюра устида кўриниб туради. Банкнотанинг тахминий оғирлиги-1 грамм.\n5. Энг кўп тарқалган банкнота бу – 1 долларлик\nНашр қилинган банкноталарнинг деярли ярми 1 долларликларни ташкил қилади. 2 доллларлик банкноталар охирги марта 2003 йилда нашр қилинган ва бора-бора муомиладан чиқиб бормоқда.\n6. Ҳар бир танга ва банкнотада «In God We Trust” деган ёзув мавжуд\n«Худога ишонамиз” ёзуви илк маротаба америка тангаларида 1864 йилда пайдо бўлган. Юз йил ўтгандан сўнгина, бу афсонавий ёзувни барча банкноталарга нашр қилиш буюрилди.\n7. Кунига 35 млн. банкнота ишлаб чиқилади\nШиқирлаб турадиган АҚШ долларлари кунига муомилага киритилади. Агар номиналларни бўйича ҳисобланса, Штатларда кунига 635 млн. доллар атрофида чиқарилади. Бироқ, ҳудду шу миқдордаги банкноталар ҳар куни қўллашга яроқсиз ҳолга келганлиги учун муомиладан чиқарилади ҳам.\n8. Долларлар тасаввур қилмас даражада чидамлидир\nЗамонавий купюралар 4 мингдан зиёд буклашларга чидайди. Зероки, ҳар бир купюра учун хизмат қилиш муддати белгиланган: 100 доллар – 5 йил, 20 доллар-атига 25 ой. Майда купюраларнинг муддати қисқалиги мантиқан айён. Улар қўлдан қўлга ўтиб кўп қўлланилади.\n9. Долларларни 1929 йилдаги стандартлар бўйича нашр қилишади\nДунёдаги энг машҳур купюраларни устки кўринишини 1929 йилда тасдиқлашган. Ўша вақтда купюранинг олд қисмида портрет, орқа қисмида тарих обидалари, архитектура ва табиат тасвирланади деб таъсис этилган. Ўз вақтида айтиш жоизки, долларга аёл портрети фақатгина 1886 йилда бир бора тасвирланган. 1 долларлик банкнотада Марта Вашингтоннинг портрети тасвирланган эди.\n10. Энг йирик номинал бу – 100 минг долларлик банкнотадир\nЮз минглик банкноталар 1969 йилгача муомилада бўлган. Президент Ричард Никсон бу купюрани ишлаб чиқаришни тўхтатишни буюриб, энг юқори номинал банкнотани 100 долларлик бўлишини йўлга қўйди. 1969 йилга қадар чиқарилган юз мингталик купюраларни Федерал заҳира тизимига мурожаат қилиб, муомиладига купюраларга алмаштириш имкони мавжуд.


Қон - Бу нима? - Онлайн Тиббий Энциклопедия MedLife.Uz\nҚон – одам ва умуртқали ҳайвонларнинг қон айланиш тизимида айланиб юрадиган суюқ тўқима; ҳужайра ва тўқималарга етиб бориб, уларнинг ҳаёт фаолиятини ҳамда физиологик функцияларининг бажарилишини таъминлайди. Эритроцитларнинг таркибидаги гемоглобин\nҚонга қизил ранг беради. Қоннинг таркиби, осмтик босими ва актив реакцияси (рН) деярли ўзгармайди. Қон организмда хилма-хил вазифаларни бажаради: у ҳужайраларга кислород етказиб беради ва карбонат ангидрид газини олиб кетади (нафас фаолияти); овқат ҳазм қилиш аъзоларидан озиқ моддаларни бутун организмга тарқатади (озиқ моддаларни ташиш фаолияти); моддалар алмашинуви маҳсулотини чиқариш аъзоларига (буйракка) олиб боради. Қон аъзоларнинг гуморал алоқасини юзага чиқаради, у газ алмашинуви, нафас, сув-туз алмашинуви, кислота-ишқор мувозанатида иштирок этади. Қонда антитоксинлар, лизинлар ва антителолар борлиги, шунингдек, лейкоцитлар Микроорганизмлар ва ёт жисмларни қамраб ютиш хусусиятига эга бўлганлиги туфайли Қ. организмни зарарли моддалар ва ёт жисмлардан ҳимоя қилади. У тана ҳароратини доим бир маромда сақлашда муҳим аҳамиятга эга.\nОдамларда 5,2 л ча Қ. бўлади. Қон суюқ қисм – плазма (55-60 %) ва шаклли элементлар (40-45 %)дан ташкил топган. Қоннинг шаклли элементлари Қ. яратиш аъзоларида ишланади; Қ. ва қон яратиш аъзолари – Қ. яратиш тизимини ташкил этади.\nҚон махсус механизмлар орқали бошқарилади, шу боис соғлом одам қонининг таркиби ўзгармайди. Организмдаги ҳар қандай ўзгаришларга нисбатан Қ. жавоб реакцияси қайтаради, яъни ўз таркибини ўзгартиради. Айрим касалликларни, хусусан, Қ. тизими касалликларини аниқлашда Қ. таркибининг ўзгариши муҳим аҳамиятга эга.\nҚон плазмаси витаминлар, ферментлар, тузлар ва моддалар алмашинувининг охирги маҳсулотларини сақлайди. Плазмаси эриган оқсиллар, жигар ҳужайралари ва ретикулоэдотелиал тизим ҳосил бўлади. Плазма оқсиллари транспорт вазифасини бажаради, кислта-ишқор мувозанатини тартибга солиб туради.\nҚоннинг шаклли элементлари, асосан, эритроцитлар, лейкоцитлар ва тромбоцитладан иборат.\nҚон таркибидаги карбонсувларга глюкоза ва унинг алмашинув маҳсулотлари киради. Қонда 80-100 мг % гача глюкоза, шунингдек, гликоген, фруктоза ва оз миқдорда глюкозамин бўлади. Карбонсувлар ва оқсилларнинг алмашинув маҳсулотлари (глюкоза ва бошқа(лар) моносахаридлар, кислоталар, тузлар ва сув) ичак капиллярлардан оқаётган Қ. га сўрилади. Глюкозанинг бир қисми аъзо ва тўқималарга тарқалади, бошқа қисми эса жигарда гликогенга айланади.\nҚон даги липидлар аралашмаси нейтрал ёғлар, эркин ёғ кислоталари ва уларнинг парчаланиш маҳсулотларидан, эркин ва боғланган холестериндан, шунингдек, стероид гормонлридан иборат. Нейтрал ёғлар, глицерин, ёғ кислоталари ичак шиллиқ қаватидан Қ. га қисман сўрилади. Қон ёғ эмульсиясини ёғ тўқималарига етказади ва у ерда захира ҳолда сақланади. Қон таркибида минерал моддалар (асосан, натрий ва хлор) ҳам бор. Организмнинг турли патологик ҳолатларида (касалликларида) Қ. да қатор ўзгаришлар рўй беради, бу муҳим диагностик аҳамиятга эга. Қоннинг тузилиши, фаолиятлари, касалликлари ва у билан боғлиқ бошқа масалаларни гематология фани ўрганади.


Гўдак онасининг куйлашидан йиғлаб юборди ва интернет юлдузига айланди (ВИДЕО) - www.Voydod.net\nГўдак онасининг куйлашидан йиғлаб юборди ва интернет юлдузига айланди (ВИДЕО)\nИнтернетда канадалик аёл ўзининг 10 ойлик қизалоғини қандай йиғлатганини акс эттирувчивидео пайдо бўлди. Унда Аманда Лерокс қизига Род Стюартнинг «My Heart can't Tell You No» қўшиғини куйлаб берган. Аёл куйлашни бошлаганида қизалоқ жилмаяётган эди, аммо онаси юқори ноталарга ўтиши билангўдакнинг кўзларидан ёш оқа бошлади. Шунга қарамасдан, қизча қичқириб йиғламаган, балки онасини эътиборбилан тинглашда давом этган.\n"Бу менинг неварам. Ҳар сафар уни кўрганимда юрагимэзилиб кетади. Бир кун келиб у актриса бўлади", - дейди таъсирчан гўдакнинг бувиси.


ЯХШИЛИК САВОБЛИ АМАЛЛАРДАНДИР — Zamaxshariy.uz\nЯХШИЛИК САВОБЛИ АМАЛЛАРДАНДИР\nБугун мамлакатимизда ҳукм сураётган тинчлик, хонадонимиздаги осоишталик, дастурхонимиздаги тўкинчилик, Яратганнинг биз бандаларига кўрсатаётган чексиз раҳмати, юртдошларимизнинг эзгу ишлари самараси, десак асло муболаға бўлмайди. Ислом ҳидоятида тарбия кўрган ва унинг соф ва пок булоқларидан баҳра олиб улғайган мусулмон кишиси ўзи яшаб турган жамиятдаги барча инсонларга наф келтиришга, улардан зарарни даф қилишга саъю-ҳаракат қилади. Чунки, у ҳақиқат, яхшилик, фазилат каби одоб-ахлоқ асосида тарбия олган. Биз мусулмонлар бир-биримизга ёрдам берсак, дунё ва охиратда Аллоҳ бизлардан қийинчиликларни кўтаради. Зеро, Расулуллоҳ соллаллоҳу алайҳи васаллам Абу Ҳурайра розияллоху анҳудан ривоят қилинган ҳадисда бундай деб марҳамат қилганлар: “Ким бир мўмин биродарининг дунёдаги қийинчилигини енгиллатса, Аллоҳ у банданинг қиёмат кунидаги қийинчилигини осон қилиб қўяди” (Имом Муслим ривояти).\nЗотан, ҳар бир кунини, ёинки ҳар бир сониясини ўзгалар корини осон қилишга, ўксикларнинг кўнглини кўтаришга бахшида этадиган инсонлар чинакам фидойилардир. Инсонлар хизматида бўлиш, уларга имкон қадар ёрдам қўлини чўзиш ва хожатларини равон қилишда доимо саъй-ҳаракатда бўлиш — улкан саодат. Инсонларга яхшилик қилиш — уни икки дунё саодатига олиб келишини яхши англайди. Аллоҳ таоло Ўз каломида сизу биз, яъни бандаларига қарата хитоб қилади: «Яхшилик ва тақво йўлида ҳамкорлик қилинг. Гуноҳ ва душманлик йўлида ҳамкорлик қилманг («Моида» сураси, 2-оят).\nИнсонларни доимо яхши ишга далолат қилмоқ катта-ю кичик, ёш ва кексаларнинг бурчидир. Айниқса, ёши улуғ кишиларимиз ёшларга қилаётган панду насиҳатларини тинглаб, амалда қўллаб борсак, асло адашмаймиз, ҳаётимиз янада гўзал ҳамда фаровон бўлади. Пайғамбаримиз соллаллоҳу алайҳи васаллам шуни алоҳида таъкидлайдиларки, Ислом дини Инсонга ва унинг дунё ва охиратдаги ҳаётига доир барча ишларни ислоҳ этиш ва тартибга солиш учун келган бўлиб, дин ва дунё, ижтимоий ва руҳий ҳаёт ўртасини асло ажратмайди.\nЯхшилик фақатгина молу-дунё билангина қилинмайди балки унинг турлари кўп. Инсонларга манфаат келтирадиган ва фойдали бўлган барча ишлар яхшиликдир. Абу Мусо Ашъарий розияллоҳу анҳудан ривоят қилинади: «Пайғамбар соллаллоҳу алайҳи васаллам: «Ҳар бир мусулмон учун садақа лозим», – дедилар. «Эй Расулуллоҳ! Агар садақа қилишга нарса топа олмаса-чи?» – дейишди. Пайғамбар соллаллоҳу алайҳи васаллам: «Касб-кор қилиб, ўзига ҳам манфаат келтиради, ортганини садақа қилади», – дедилар. «Агар бунга ҳам қодир бўлмаса-чи?» – дейишди. «Қийналиб қолган бечораҳолга ёрдам беради», – дедилар. «Ёрдам ҳам беролмаса-чи?» – дейишди. «Яхшиликка буюради», – дедилар. «Бу ишни ҳам қилмаса-чи?» – дейишди. «Ёмонликдан тийилади. Мана шу ҳам унинг учун садақадир», – дедилар». Имом Бухорий ва Муслим ривояти.\nДунёда савобга, яхшиликка олиб борадиган ишлар жуда кўп. Жумладан, ота-онасига яхшилик қилиш, қўни-қўшнисига, ака-укасига, қавму-қариндошларига, маҳалла-кўйдаги ёрдамга муҳтожларга, қаровсизларга кўмак бериш сингари хайрли ишларни ўз бурчи, деб қабул қилиш юксак инсоний фазилатлардир. Онгли мусулмон тасаввурида инсоннинг барча амаллари, модомики ниятида Аллоҳ таоло розилигини топиш бўлса, шубҳасиз ибодат каби бўлади. Шунинг учун ҳам мусулмон кишисига яхшилик эшиклари доимо очиқ, у Аллоҳнинг кенг раҳмати, беқиёс савоблари ва раҳмати соясида бу эшиклардан хоҳлаган вақтида кираверади. Улуғ саҳоба Жобир (рз.) Пайғамбаримиз соллаллоҳу алайҳи васалламдан ривоят қилади, Ул зот: «Яхшилик қилишнинг барчаси – садақадир, Бир кишининг уловга минишида ёрдам беришинг яхшилик — эҳсондир. Бир кишига табассум ила яхши сўз айтишинг ҳам яхшиликдир, одамларга азият берадиган нарсани йўлдан олиб ташлашинг ҳам сенга яхшиликдир, икки киши ўртасида адолат билан ислоҳ қилишинг яхшиликдир. Моддий ёрдамга муҳтож оилага мурувват қилишинг ҳам сен учун яхшиликдир. Кишига бу каби яхшиликларни адо этгани учун Аллоҳ, унга қалб мусаффолигини беради, қолаверса, кўп хайру савобларга эга бўлади«, деганлар. Мусулмон киши садақа-эҳсон қилмоғи, яъни ўзи яшаётган жамият фаровонлиги ва саодати йўлида хайрли амалларни адо этмоғи лозим. Агар бундан ожиз бўлса ёки бирор-бир сабаб юзасидан қила олмаса, у вақтда тили ва қўл-оёқларини ёмонликдан тийса, шубҳасиз ажру-савобга сазовор бўлади. Мусулмон кишисининг барча саъю ҳаракатлари инсон манфаати хизматида бўлиш зарур. Зеро, Пайғамбаримиз соллаллоҳу алайҳи васаллам марҳамат қилиб айтдилар: «Ҳақиқий мусулмон бу — мусулмонлар унинг тили ва қўлидан омонда бўлишликларидир».\nДарҳақиқат, мусулмон кишиси жамият учун фақат яхшиликни раво кўрмоғи, ёмонликлардан тийилмоғи ва бошқаларга азият беришдан узоқда бўлмоғи керак. Айниқса, мусулмон киши ўзига севимли бўлган нарсани бошқа биродарларига ҳам бўлишини яхши кўриши, яъни уларга фойда келтириш ва улардан ҳар қандай зарарни даф қилиши лозимдир. Бугун мамлакатимизда ҳукм сураётган тинчлик, хонадонимиздаги осойишталик, дастурхонимиздаги тўкинлик Яратганнинг биз бандаларига кўрсатаётган чексиз раҳмати, фидоий инсонларнинг элим-юртим деб қилаётган эзгу меҳнатининг самарасидир десак, асло янглишмаймиз.\nАллоҳ таолонинг раҳмати ва жаннатига эришган, ҳақиқий мўмини комил бўлиб яшамоқлигимизни Роббимиз барчамизга осон қилсин, Аллоҳ таоло барчаларимизни яхшилик қигувчилардан қилсин. Яхшилик йўлларини осон қилсин.\nPrevious Post:ШУКРОНАЛИК — ОЛИЙ НЕЪМАТ\nNext Post:Аллоҳнинг неъматларига ва тинч-фаровон ҳаётимизга шукрона келтирмоғимиз керак!


Коронавирус (COVID-19) тарқалиши ортидан, Apple, Google, Twitter ва Amazon каби йирик компаниялар ўз ходимлари учун масофадан ишлаш дастурини ишлаб чиқишди. Шу пайтгача Basecamp масофадан ишлаш тизимини жорий қилган компаниялардан бирилигини билардим.\nМасофадан ишлаш нима?\nКомпания ходимлари иш жойидан алоҳида жойда (офисидан ташқарида) қиладиган иш. АТ соҳасида масофадан ишлаш тез ўсмоқда. Toptal келтирган маълумотга кўра, 2005 йилдан бери масофадан ишлайдиганлар ҳажми 140% га ўсган (якка тартибда ишлайдиганлар бундан мустасно).\nSuper Dispatch ишчиларга масофадан ишлашга рухсат берган ва ходимларимиз ўзларига қулай вақтда, хоҳлаган жойда ишлашади. Ўзбекистонда коронваирус аниқланишидан олдин, 12 март куни компаниямиз Тошкентдаги ходимларга масофадан ишлашни тавсия қилди.\nИшга бориб-келиш учун вақт сарфламайсиз.\nФақат ишга фокус қиласиз.\nХоҳлаган жойда (табиат қўйни, кафе ёки коворкинг марказида) ишлашингиз мумкин.\nИш вақтини сиз танлашингиз мумкин.\nОфисда ҳар куни бирга ишлайдиган ходимлар билан эффектив коммуникацияни йўлга қўйишдаги қийинчиликлар. Чунки улардан физик жиҳатдан узоқда бўласиз.\nИшдан чалғиш жуда осон.\nКам физик ҳаракат (ишга пиёда борадиганлар, уйда кам харакат қилиши мумкин).\nТажриба асосида тавсиялар:\nУйда ишлаш учун алоҳида хона ажратинг ва хонангизни кераклича жиҳозланг (монитор ва иш жараёнингизни осонлаштирадиган бошқа жиҳозлар). Коронавирус ортидан карантин эълон қилинди, мактаб ва боғчалар маълум муддатга ёпилгани учун уйда ёш болалардан ҳоли ишлаш учун алоҳида хона муҳим.\nАсосий ишдан чалғиманг. Оила аъзоларингизга уйда бўлсангиз ҳам, ишлаётганингизни, оилавий юмушларни иш соатларидан ташқарида қилишингизни айтиб қўйинг. Иш вақтида ишга алоқаси бўлмаган ҳар хил дастурлардаги, айниқса ижтимоий тармоқлар билдиришномаларни (Notifications) ўчириб қўйинг (менда улар ҳар доим ўчиқ).\nКунингизни режалаштириб олинг. Кун давомида бир нечта ишга фокус қилмоқчи бўлсангиз, аввалдан қилинган режа ёрдам беради.\nХодимлар билан мулоқот қилиш учун керакли дастурлардан фойдаланинг. Биз дизайн учун Figma, мулоқот учун Slack ва Zoom, барча ишга оид билимларни марказлаштириш учун Notion дастуридан фойдаланамиз.\nХодимлар билан битта хонада бўлмаганингиз учун улар билан яқиндан алоқа ўрнатинг. Ҳар куни эрталаб, 15 минутлик видео қўнғироқни йўлга қўйинг ва уларга кеча қандай ишлар қилганингизни, бугунги режаларингизни айтинг. Агар ўз вазифаларингизни бажаришда муаммоларга дуч келган бўлсангиз, уларга буни маълум қилинг ва ёрдам керак бўлса, ёрдам сўранг.\nИшга оид мавзуларда ёзишаётганда матнни қисқа ва тушунарли бўлишига эътибор беринг.\nМасофадан ишлаш, чатлашиш эмас. Ходимлар билан ишдан ташқари мавзуларни иш вақтида муҳокама қилманг.\nҲар соатда 5-10 минутга танаффус қилинг. Ўрнингиздан туриб бироз юринг ёки енгил машқлар бажаринг.\nМасофадан ишлиш бўйича қўшимча қўлланма:\nCOVID-19 va masofadan ishlash –— Фарҳоджон Чинбердиев тавсиялари


ЎФФ президенти: «Самвел Бабаяннинг ҳужжатлари прокуратурага...\n24.01.2018 18:28 0 128\n1 ЎФФ президенти: «Самвел Бабаяннинг ҳужжатлари прокуратурага топширилган» 01:59\n«Халқ сўзи online» интернет нашри мухбири Ўзбекистон футбол федерацияси президенти Умид Аҳмаджоновдан интервью олди. ЎФФ президенти Ўзбекистон терма жамоаси собиқ бош мураббийи Самвел Бабаяннинг ишдан кетишига изоҳ берди.\n— Аввало, шуни таъкидлаб ўтишни хоҳлардимки, Самвел Бабаяннинг футболдан четлатилиши, ушбу соҳада турли қинғирликлар билан шуғулланган, фақат ўз манфаатини ўйлаб, футбол орқасидан кун кўриб келаётган айрим шахсларга огоҳлик қўнғироғи бўлиб хизмат қилиши лозим. Бабаяннинг «Пахтакор» клуби бошқарувида ва Ўзбекистон миллий терма жамоаси бош мураббийи сифатида амалга оширган турли қинғирликлари бизга маълум. Биз ўз ваколатимиз доирасида, ўрнатилган тартибда Ўзбекистон футбол федерацияси уставидан келиб чиқиб, уни футбол фаолияти билан шуғулланишдан бир умрга четлаштирдик. Шу билан биргаликда, унинг ҳужжатлари ва материалларини прокуратурага топширдик. Бабаян иши билан бундан буёғига прокуратура ходимлари шуғулланишади ва унинг айби тўлиқ исботланса, қонун олдида, албатта, жавоб беради, — дейди У.Аҳмаджонов.\nЎФФ президентининг таъкидлашича, сўнгги йилларга келиб, Ўзбекистонда футбол тизими бутунлай издан чиқиб кетган. Мураббий ва ҳакамлардан ташқари «футбол атрофидаги шахслар» пайдо бўлган. Гарчанд соҳага ҳеч қандай алоқаси бўлмаса-да, масъул раҳбарларнинг эътиборсизлигидан фойдаланиб, воситачилик билан шуғулланган. Улар асосан жамоалар ўртасида келишилган ўйинларни ташкил этишда, керакли натижага эришиш учун ҳакамлар билан келишишда, футболчиларнинг бошқа клубга трансфер қилинишида, ёш футболчиларнинг ёшини сунъий равишда кичрайтиришда «жонбозлик» кўрсатишган.\n— Бизда «футбол атрофидаги шахслар»нинг бир нечтаси ҳақида ҳам маълумот бор. Футболимизни ана шундай иллатлардан тозаламас эканмиз, жаҳон чемпионатига чиқиш бизга армон бўлиб қолаверади, — дея қўшимча қилди у.\nЎФФ Самвел Бабаян Умид Аҳмаджонов


Дебатлар авжига чиқди. Айрим номзодлар Жапаровнинг қарорларини бекор қилиш керак дейишмоқда - Zamin.uz\nДебатлар авжига чиқди. Айрим номзодлар Жапаровнинг қарорларини бекор қилиш керак дейишмоқда\n28 декабр куни КТРКда президентликка номзодлар Бактибек Калмаматов, Клара Сооронкулова, Адахан Мадумаров, Канат Исаев, Канибек Иманалиев ва Аймен Касеновлар орасида дебат бўлган. Бу ҳақда kloop.asia хабар берди.\nКалмаматов бошқа номзодларга «агар улардан бири президент бўлиб сайланса, 5 октябрдан кейин қабул қилинган қарорларни бекор қиладими?» деган савол берган.\n«Ата Мекен» фракциясининг депутати Иманалиев Қирғизистон 7 октябрдан ҳуқуқий доирадан чиқиб, «Африка давлатлари даражасига тушиб қолганини» таъкидлади.\n«Садир Жапаровни 7 октябрда премьерликка кўрсатилмоқда, Боронов премьерликдан 14 октябрда кетмоқда. Ишлаётган кишининг ўрнига келяпти. Демак, Садир Жапаров имзолаган ҳужжатнинг ҳаммаси бекор қилиниши керак. Шундан бошлаб биз ҳуқуқий доирага кирамиз. Биз 7 октябрдан бошлаб ҳуқуқий доирадан чиқиб кетдик», — деб жавоб Иманалиев.\nСобиқ бош вазир Кубатбек Боронов 9 октябрда истеъфога чиққан. Лекин Жогорку Кенешнинг депутатлари 6 октябрда Жапаровни бош вазирликка тасдиқлаган, бироқ бу қарорнинг легитимлилиги гумон бўлган — йиғинда кворум бўлмаган. Кейинчалик 10 октябрда, депутатлар Жапаровни яна маъқуллаган, бироқ депутатларнинг керакли сони яна йиғилган эмас. 14 октябрда депутатлар яна йиғилиб Жапаровни тасдиқлашган, собиқ президент Сооронбай Жээнбеков уни бош вазирликка тайинлаган.\n«Мустақил мутахассислар шундай қарорга келса, мен шуни қабул қиламан», — деди Аймен Касенов.\n«Қўшиламан, албатта, ҳаммасини бекор қиламиз», — деди Канат Исаев.\nБу вақтгача ҳам Клара Сооронкулова Жапаровнинг оқланишига шубҳа қилган. У судларга босим бўлганини тахмин қилиб, Жапаров қонуний турда оқланиши кераклигини таъкидлади.\n20 октябрда Олий суд Садир Жапаров, Камчибек Ташиев ва Талант Мамитовни 2012 йили бўлган «ҳукуматни куч билан босиб олиш» факти бўйича оқлаган. Жапаровнинг Иссиқкўл вилоятининг собиқ раҳбари Эмил Каптагаевни «гаровга олиш» иши қайта судгача бўлган текширувга юборилган. Жапаров бу факт бўйича 10 йилга озодликдан маҳрум қилинган эди.\nҚирғизистонда президентлик сайлови 2021 йилнинг 10 январида бўлади. “Замин” янгиликларини “Telegram”да кузатиб боринг\nЯнгиликлар » Дунё » Дебатлар авжига чиқди. Айрим номзодлар Жапаровнинг қарорларини бекор қилиш керак дейишмоқда


Finance.uz - Ўзаро келишув имзоланди\nЎзаро келишув имзоланди\nМикрокредитбанк» акциядорлик-тижорат банки, Ўзбекистон Республикаси Молия вазирлиги ҳамда Қишлоқ хўжалиги корхоналарини таркибий қайта тузиш агентлиги ўртасида 6 млн. АҚШ доллари қийматига тенг кредит линия бўйича келишув имзоланди.\nМазкур келишув «Ўзбекистон Республикасида мева-сабзавотчилик тармоғини ривожлантиришни қўллаб-қувватлаш» лойиҳасини амалга ошириш бўйича Қишлоқ хўжалигини ривожлантириш халқаро фонди (IFAD) ва Испания траст фондининг суб-заём маблағларини жалб қилиш орқали қайта кредитлашни ўз ичига олади.\nIFAD иштирокидаги лойиҳа Ўзбекистон Республикаси Президентининг 2014 йил 22 январдаги «Қишлоқ хўжалигини ривожлантириш халқаро фонди иштирокида «Ўзбекистон Республикасида мева-сабзавотчилик соҳасини ривожлантиришни қўллаб-қувватлаш» лойиҳасини амалга ошириш чора-тадбирлари тўғрисида»ги 2113-сонли Қарорига мувофиқ амалга оширилиб, унинг умумий ҳажми 28,337 млн. АҚШ доллари миқдоридадир. Шундан 22,00 млн. АҚШ доллари IFAD улушига тўғри келса, қолган 1,678 млн. АҚШ доллари ҳукумат, 5,241 млн. АҚШ доллари эса, бинефициарлар сармояси ҳисобланади.\nШундан, «Микрокредитбанк» АТБ томонидан имзоланган Келишувга биноан 6,0 млн. АҚШ доллари миқдоридаги кредит линия маблағлари Сурхондарё вилоятида мева-сабзавотчиликни ривожлантириш, хусусан, ушбу турдаги маҳсулотларни етиштириш, сақлаш ҳамда қайта ишлаш билан боғлиқ лойиҳаларни молиялаштиришга йўналтирилади.


СБХ / 2019 йил / № 41 / Амалий бухгалтерия\nФирма қўшимча таълим соҳасида хизматлар кўрсатади.\nБуюртмачи ҳисобварақ-фактуранинг «Олинди» сатрига имзо қўйиши лозимми?\n– Ҳисобварақ-фактурада кўрсатилиши шарт бўлган маълумотлар Солиқ кодексининг 222-моддаси 1-қисмида, шунингдек Ҳисобварақ-фактураларни ҳисобга олиш ва расмийлаштириш тартибида (3-илова, АВ томонидан 21.01.2019 йилда 3126-сон билан рўйхатдан ўтказилган) белгиланган.\n«Ишончнома бўйича товар олиш» тўғрисида белгилар уларнинг ҳақиқатда олинганлиги далолатномалар, маълумотномалар ёки бошқа шундай ҳужжатлар билан тасдиқланадиган бажариладиган ишлар, кўрсатиладиган хизматлар бўйича тўлдирилмайди.\nХизматлар кўрсатишда ҳисобварақ-фактура расмийлаштирилади, шунингдек кўрсатилган хизматлар тўғрисида далолатнома расмийлаштирилиши мумкин. Буюртмачи кўрсатилган хизматлар тўғрисида далолатномани тасдиқлаган бўлса, ҳисобварақ-фактурада унинг имзоси бўлиши шарт эмас (Тартибнинг 16-банди).\nБуюртмачи имзолаган кўрсатилган хизматлар тўғрисида далолатнома мавжуд бўлмаса, расмийлаштирилган ҳисобварақ-фактурада буюртмачининг имзоси бўлиши шарт, чунки у ижрочидан хизматлар олинганлиги далилини тасдиқлайди.


Ташқи қарз кўпайишидан қўрқиш керакми?\nЎзбекистон Марказий банки мамлакатнинг ташқи қарзи ўтган йилдагига нисбатан 9,5 фоиз, яъни 1,5 миллиард долларга ўсиб, 17,3 миллиард долларга етганини эълон қилди.\nСоф ташқи қарз эса 2017 йилдагига нисбатан 2 баробар ёки 2 миллиард 100 миллион доллар ўсган.\nМБ бу ҳолатни давлат дастурларини молиялаштириш учун олинаётган қарзлар билан тушунтирди ва бу тенденция кейинги йилда ҳам сақланиб қолинишини билдирди.\nБу ўринда эътибор қаратилиши керак бўлган яна бир жиҳат борки, давлат томонидан кафолатланмаган хусусий ташқи қарз ўтган йил давомида 977 миллион долларга камайиб, 7,2 миллиард долларга тушган.\n“Ўзбекистон ташқи қарзларни тўлашда ҳар доим имтизомли эканини кўрсатиб келган. Лекин биз четдан қарз олаётганда аксарият ҳолларда ҳукумат кафолатига таянганмиз. Бу эса иқтисодиётимизга, мамлакатда мавжуд тузумга нисбатан ишончсизлик белгисидир”, деди “Элтуз” билан суҳбатлашган таҳлилчи Аброр Худойқулов.\nУнинг айтишича, сўнгги вақтларда давлат қарзлари кўпайганини тўғри тушуниш керак. Чунки Ислом Каримов президентлигидан кейин мамлакатни техник ва технологик модернизациялаш кучайган.\n“Биз мамлакат тараққиётини тезлаштириш йўлидан боряпмиз. Ўтказилаётган ислоҳотлар хорижда ҳам ишонч уйғотди. Шунинг учун қарз берувчилар кўпайди. Бу ҳолатни ижобий баҳолаш тўғри бўлади”, деди таҳлилчи.\nҚарздорлик кўпайиши давлат сектори улушига тўғри келди. Хусусий сектордаги қарздорлик эса қарийб бир миллиард долларга камайди.\nСиёсий тузумга нисбатан ишончсизлик одатда қарз бериш фоизлари нисбатан юқори бўлишига олиб келади. Ҳатто йирик хусусий лойиҳалар учун ҳам ҳукумат кафолати талаб этилади.\n“Ўтказилаётган ислоҳотлар мамлакатимиздаги хусусий секторга нисбатан ишончни ошириб бораётгани кузатиляпти. Шунинг учун хусусий секторнинг ҳукумат кафолатисиз қарз олиш имконияти ошиб боряпти”, деди Аброр Худойқулов.\nЎтган йили Ўзбекистон хусусий секторнинг қарзлари ва фоизлари ҳисобидан 1,6 миллиард доллар тўлашга мажбур бўлди. Давлат қарзлари бўйича тўловлар эса 550 миллион долларни ташкил этди.\nХалқаро рейтинг агентликлари Ўзбекистоннинг ташқи қарзи камлигини (ЯИМнинг 25 фоизидан кам) ижобий омил сифатида баҳолашмоқда. Лекин аҳоли сонига нисбатан ЯИМ ҳажмининг камлиги хавотир уйғотиб келади.\n“Биз ҳозирги босқичда мавжуд қарзларимиздан қўрқмасак ҳам бўлади,- деди “Элтуз” билан суҳбатлашган таҳлилчи Аброр Худойқулов. – ЯИМ кичик бўлса-да, тўлов қобилиятимиз кучли. Лекин эътибор бераётган бўлсангиз, қарздорликнинг ўсиши ЯИМ ўсишидан қарийб икки баробар юқори. Бу яқин бир неча йиллар давомида, тузилмавий модернизациялаш жараёнида ўзини оқлаши мумкин. Бироқ қарздорликнинг ЯИМдан кўра тезроқ кўпайиши ўрта истиқболда ислоҳотлар секинлашишига олиб келиши эҳтимоли йўқ эмас”.\nУнинг таъкидлашича, Ўзбекистон каби кучсиз иқтисодиётга эга мамлакатлар имкон қадар кафолатланган қарздорликлардан қочиши керак. Бунинг учун эса инвестиция муҳитини амалда яхшилаш, хусусий сармоялар дахлсизлигини кафолатлаш тизимини тубдан мустаҳкамлаш талаб этилади. Ўшандагина иқтисодиётни модернизациялаш учун ҳукумат кафолати талаб этилмайдиган инвестиция оқими кучаяди.\ndata-title="Ташқи қарз кўпайишидан қўрқиш керакми?" data-description="<!-- wp:paragraph --> <p>Ўзбекистон Марказий банки мамлакатнинг ташқи қарзи ўтган йилдагига нисбатан 9,5 фоиз, яъни 1,5 миллиард долларга ўсиб, 17,3 ..." data-image="https://eltuz.com/wp-content/uploads/2019/01/rasm42178.jpg" data-url="https://eltuz.com/asosiy-mavzular/209724/" data-services="facebook,odnoklassniki,twitter,telegram" data-counter="ig">\nЎзбекистон президенти Шавкат Мирзиёевнинг Россияга февраль ойи бошида бўлиши режалаштирилган, анча овоза қилинган давлат ташрифи жорий йил июнь ойининг ...\nАҳмадбой: “Мен ҳеч қачон халқни алдамаганман, бировнинг ҳақини емаганман”\nФирибгарликда айбланаётган чинозлик тадбиркор, 40 ёшли Аҳмад Турсунбоев ва унинг шерикларига 16 февраль куни жиноят ишлари бўйича Тошкент вилояти ...\n“Транспорт фақат миршаблару жосусларга текин!”\nМирзиёевнинг пенсионерларга жамоат транспортини бепул қилиш ваъдаси амалга ошмади. Расмий идоралар ўзбекистонлик пенсионерларга жамоат транспортида текин юриш ҳуқуқи берилиши ...